10 Negara yang Tidak Mengalu-alukan Kunjungan

Ada sesetengah negara yang begitu maju dalam bidang perlancongannya dan ingin menarik lebih ramai pengunjung. Tambahan pula, bidang penerbangan yang semakin maju memudahkan para pelancong atau pengunjung melawat negara-negara terpencil.

Namun, terdapat juga negara yang tidak begitu mengalu-alukan kedatangan pelancong. Walaupun tidak mustahil untuk melawat negara-negara seperti ini tetapi mereka cuba menyukarkan kemasukan para pelancong luar seperti membuat saringan yang ketat.

Negara-negara ini berbuat demikian atas beberapa sebab tersendiri. Berikut adalah senarai negara-negara yang tidak begitu mengalu-alukan kedatangan pelancong.

Kebanyakan negara memberi amaran kepada rakyatnya agak tidak ke Somalia atas sebab-sebab keselamatan. Namun, jika anda tetap mahu meneruskan hasrat itu, ia bukanlah sesuatu yang mudah.

Walaupun pasport negara anda membolehkan untuk melawat mana-mana negara yang anda suka, anda tidak boleh sesuka hati pergi ke Somalia. Anda perlulah mendapat kelulusan visa yang dikeluarkan Kedutaan Republik Somalia di Kenya.

Ketiadaan kemudahan mesin ATM dan kad kredit yang tidak diterima pakai di sana, ini bermakna anda perlu membawa matawang tempatan yang mencukupi. Perjalanan anda ke Somalia mungkin dipenuhi dengan cabaran-cabaran yang sukar.

Walaupun tidak mustahil untuk mendapatkan visa bagi perjalanan ke Algeria tetapi anda perlulah memenuhi beberapa syarat yang ditetapkan. Anda mestilah mempunyai pasport dengan tarikh sah melebihi enam bulan (sesetengah negara berbeza syarat), dua foto, salinan pengesahan penginapan dan jemputan untuk ke negara itu.

Sekiranya anda ingin melawat rakan atau saudara-mara, mereka mestilah membuat jemputan (bertulis) kepada anda disertakan dengan bukti kewarganegaraan mereka terlebih dahulu.

Jika anda pergi ke sana atas tujuan lain dan tinggal di hotel, pihak kedutaan akan mengeluarkan surat jemputan itu. Anda perlu menempah hotel terlebih dahulu sebelum memohon untuk pelepasan visa ke Algeria.

Jika anda ingin mendapatkan visa ke Bhutan, anda perlu menempah pakej perlancongan selama tempoh penginapan anda di sana kerana hanya pelancong atau pengunjung dari India sahaja yang dibenarkan melancong mengikut bajet sendiri. Ini bermakna anda perlu membuat tempahan hotel dan tiket penerbangan terlebih dahulu.

Caj yang dikenakan agak tinggi iaitu sekitar RM 800-1,000 sehari (meliputi semua kos makanan, penginapan, pengangkutan dan cukai). Terdapat juga caj tambahan sekiranya anda ingin melawat tempat-tempat tertentu.

Peralatan elektronik seperti komputer riba dan kamera perlu didaftarkan di Jabatan Perolehan dan Kastam Bhutan ketika ketibaan anda di sana dan mereka akan mengesahkan semula apabila anda meninggalkan negara ini. Mereka mengenakan peraturan ketat ini untuk menjaga keaslian budaya dan alam semula jadi Bhutan.

Pelancong tidak memerlukan visa ke Kiribati jika penginapan mereka kurang daripada 28 hari tetapi bayaran sebanyak RM 56 akan dikenakan di lapangan terbang ketika pulang.

Negara di kepulauan Ocenia ini mempunyai peraturan ketat jika anda ingin membawa pulang barangan tertentu. Selain itu, pelancong dan pengunjung juga dilarang keras memakai pakaian mandi yang menjolok mata.

Kiribati menawarkan pelbagai suasana kehidupan akuatik, tempat tinggal selesa dan penduduk yang peramah. Disebabkan mereka tidak mengalu-alukan ramai pelancong, anda akan mempunyai lebih banyak peluang menikmati tempat-tempat menarik di sana.

Banyak proses yang perlu dilalui untuk memasuki Turkmenistan terutamanya pelancong dari Amerika Utara. Anda perlu memohon visa dan mempunyai surat jemputan dari orang yang ingin anda lawati. Sekiranya melancong bersendirian, anda perlu membuat tempahan dengan agensi pelancongan yang berdaftar di sana dan diberi kuasa untuk mengeluarkan surat jemputan.

Anda juga perlu mengisi kad pelancong ketika tiba di sana dan perlu membawanya sepanjang masa. Kad itu akan dipulangkan kepada pihak berkuasa sebelum anda meninggalkan negara itu.

Lawatan melebihi daripada tiga hari mestilah didaftarkan dengan pihak berkuasa. Jika gagal membuat demikian anda boleh disaman, lambat pulang atau ditahan pihak berkuasa.

Angola memang terkenal kerana peraturan ketat terhadap pelancong yang ingin memasukinya. Anda memerlukan visa dan beberapa pendaftaran lain untuk memasuki Angola.

Visa hanya akan diberikan oleh negara masing-masing dan bukan dari kerajaan Angola sebaik sahaja anda mendarat di sana. Ini bermakna anda boleh ditangkap atau dihantar pulang tanpanya.

Selain itu, anda perlu menunjukkan tiket pulang atau keluar dari negara itu ketika ketibaan. Anda juga perlu menunjukkan bukti bahawa telah mengambil suntikan Vaksinasi Demam Kuning.

Sama seperti Turkmenistan, anda juga memerlukan surat tawaran jika anda ingin memohon untuk visa ke Azerbaijan. Adalah perlu bagi pelancong untuk tahu bahawa perjalanan atau lawatan ke Nagorno-Karabakh boleh menyebabkan anda dibatalkan visa.

Nagorko-Karabakh adalah daerah yang menjadi rebutan Azerbaijan dan Armenia. Walaupun secara rasminya ia milik Azerbaijan tetapi dipenuhi populasi etnik Armenia dan mempunyai kerajaan sendiri.

Malah, cop Armenia pada pasport anda juga boleh menimbulkan persoalan dari pihak berkuasa. Pastikan pengenalan diri dibawa sepanjang masa dan anda memerlukan lesen memandu antarabangsa jika ingin memandu kenderaan di sana (sesetengah negara tidak mewajibkan dalam tempoh tertentu).

Sangat sukar untuk mendapatkan pernerbangan ke Syria pada ketika ini dan biasanya anda tidak dianjurkan untuk ke negara ini. Anda perlu mendaftar dengan Pejabat Imigresen dan Pasport Syria jika tinggal melebihi 14 hari walaupun mempunyai visa.

Jika pasport anda mempunyai cop dari negara seperti Israel (Palestin), Jordan atau Mesir (yang bersempadan dengan Israel) boleh menyebabkan kemasukan anda dinafikan. Pelancong juga dinasihatkan untuk sentiasa berhati-hati dengan keadaan yang tidak dapat diduga di Syria.

Anda tidak pernah mendengar nama negara ini? Ia adalah perkara biasa kerana negara ini lebih sukakan privasi daripada dikunjungi pelancong. Tambahan pula, negara ini mempunyai sekatan ke atas media seperti Korea Utara.

Walaupun selepas anda diberikan visa untuk melancong ke Eritrea, anda hanya dibenarkan untuk melawat ibu negerinya sahaja iaitu Asmara. Perjalanan di luar Asmara memerlukan permohonan tambahan.

Walaupun terdapat pelbagai sekatan untuk pergi ke daerah-daerah lain di Eritrea tetapi ibu negerinya Asmara dianggap sebagai destinasi yang stabil untuk pelancong.

Anda perlu menempah agensi pelancongan terlebih dahulu untuk mendapatkan visa bagi melawat Korea Utara. Biasanya, agensi pelancongan anda yang akan menguruskan proses permohonan dan akan memakan masa berbulan-bulan lamanya.

Lawatan bebas atau persendirian tidak dibenarkan sama sekali di sana. Jika tarikh anda tiba berbeza dengan tarikh yang ditunjukkan dalam visa, anda mungkin boleh dihalang daripada memasuki negara ini.

Selain itu, anda juga perlu mengikuti peraturan yang ketat seperti tidak boleh membawa masuk bahan bacaan yang mengecam pemimpin Korea Utara, bersifat keagamaan dan banyak lagi. Gajet seperti kamera dan telefon pintar dibolehkan tetapi di sana tiada Wi-Fi atau talian telefon.

Wartawan profesional atau mana-mana media luar adalah tidak dibenarkan sama sekali. Pelancong dari Amerika Syarikat dan Korea Selatan juga sangat sukar untuk mendapat kebenaran memasuki Korea Utara.


Kenapa Ketiak Orang Korea Wangi?

Secara umumnya, kita di Malaysia ini sememangnya akan memakai pewangi deodoren terutamanya apabila keluar dari rumah. Tujuannya adalah bagi memastikan ketiak kita tidak berbau apabila berpeluh. Maka, pewangi deodoren boleh dianggap sebagai satu keperluan bagi seseorang lelaki atau wanita dewasa.

Cuaca di Malaysia yang panas sepanjang tahun sememangnya akan menyebabkan ketiak mudah untuk berpeluh (dalam bahasa pasarnya dipanggil "ketibas", singkatan untu ketiak basah). Lama-kelamaan, ketiak yang berpeluh ini tentulah akan menghasilkan bau yang kurang menyenangkan.

Percaya atau tidak, bau badan (termasuklah bau ketiak) manusia dipengaruhi oleh pelbagai faktor antaranya pemakanan dan genetik. Maka, tidak hairanlah ada individu yang mempunyai ketiak yang sangat berbau apabila berpeluh dan ada segelintir individu yang tidak perlu khuatir kerana ketiaknya tidak berbau apabila berpeluh.

Bagi segelintir manusia yang mempunyai gen ABCC11 pula, mereka dianggap unik kerana tidak mempunyai masalah ketiak berbau. Apa itu gen ABCC11? Gen ABCC11 ini berkemungkinan terdapat dalam 3 genotip iaitu GGG, GA atau GA.

Gen ini bertanggungjawab secara langsung untuk menentukan sama ada manusia mempunyai telinga basah atau kering serta sama ada mereka mempunyai osmidrosis atau bau yang dikaitkan dengan peluh yang disebabkan oleh rembesan apokrin yang berlebihan.

Menurut sekumpulan penyelidik dari University of Bristol di UK, hanya 2 peratus orang (sekurang-kurangnya dalam tinjauan mereka) membawa versi unik dari gen ABCC11 yang menghalang ketiak mereka daripada menghasilkan bau yang kurang menyenangkan.

Kajian yang diterbitkan oleh Journal of Investigative Dermatology ini mengkaji 6,495 ibu-ibu di British yang telah menjadi sebahagian dari kajian kesihatan jangka masa panjang sejak mereka melahirkan anak pada tahun 1991 atau 1992. Dalam analisis DNA yang dilakukan, kira-kira 2% sahaja atau lebih tepat lagi 117 orang mempunya gen ini.

Para penyelidik telah mengetahui kewujudan gen unik ini sejak sekian lamanya. Walau bagaimanapun kebanyakan kajian yang dilakukan ke atasnya hanya menumpukan pada hubungannya dengan "tahi telinga". Orang yang mempunyai varian gen unik ini lebih cenderung untuk menghasilkan "tahi telinga" yang kering (berbanding dengan basah atau melekit).

Oleh itu, satu cara untuk mengetahui jika anda mempunyai "keunikan" ketiak yang tidak berbau busuk adalah dengan mengetahui sama ada "tahi telinga" yang dihasilkan telinga anda kering atau tidak.

Kajian yang dilakukan juga mendapati bahawa gen yang jarang ditemui ini lebih mudah ditemui dalam kalangan penduduk Asia Timur. Menurut kajian yang diterbitkan pada tahun 2012 oleh pihak Frontier in Genetics pula mendapati sebahagian besar orang Korea mempunyai gen unik ini.

Para pengkaji masih belum dalam mengenalpasti dengan tepat bagaimanakah gen yang jarang ditemui ini boleh mempengaruhi penghasilan tahi telinga dan bau peluh manusia. Walau bagaimanapun mereka membuat teori ianya mungkin mempunyai kaitan dengan penghasilan asid amino.

Kewujudan bakteria yang semakin bertambah akan menghasilkan bau yang tidak menyenangkan apabila berpeluh dan golongan yang mempunyai gen ABCC11 ini besar kemungkinan menghasilkan sedikit asid amino yang menggalakkan pertambahan bakteria yang menyebabkan bau ini.

Bagi manusia, tidak dapat dipastikan dengan jelas sama ada ketiak dan badan yang berbau ini mempunyai kelebihan berbanding dengan badan dan ketiak yang tidak berbau. Walau bagaimanapun, bagi haiwan, rembesan peluh yang berbau ini sebenarnya membantu meningkatkan rembesan apokrin yang digunak untuk memikat pasangan berlainan jantina.

Melalui kajian-kajian yang dinyatakan di atas, maka sedarlah kita bahawa kita di Malaysia ini secara umummnya boleh dianggap "wajib" untuk memakai deodoren setiap hari kerana kemungkinan besar kita tidak mempunyai genetik yang sangat unik ini.


5 Propaganda China Untuk Kelihatan "Cool" Oleh Seluruh Dunia

Sedar atau tidak, China sedang berusaha sedaya-upaya untuk membuatkan dunia menyukai mereka.

Mereka diselubungi oleh kempen "kuasa halus", yang bermakna selain daripada kuasa, mereka juga cuba menggunakan propaganda untuk mendapatkan apa yang mereka mahu.

China mahu memanipulasikan cara dunia berfikir dan mereka langsung tidak cuba untuk menyembunyikan hal ini.

Ini telah membawa kepada banyak propaganda China yang tidak bertujuan untuk orang China tetapi untuk orang Barat.

iluminasi.com kongsikan 5 propaganda yang mendedahkan bagaimana China melihat dunia.

Kementerian propaganda China melakukan segala yang mereka mampu untuk menjadikan video ini tular.

Akhbar-akhbar China menerbitkan artikel yang menyebutnya sebagai "tular" sebaik sahaja ia dikeluarkan. Idea ini sangat jelas bahawa jika mereka kerap bercakap mengenainya, ia akan benar-benar menjadi tular.

Secara kasarnya, ia keliahtan seperti kartun pendidikan yang menerangkan bagaimana pemimpin dipilih, tetapi anda tidak perlu fokus untuk melihat bahawa ia secara halus menghentam demokrasi.

Ia membentangkan sistem politik China sebagai meritokrasi berdasarkan "ujian pemilihan untuk beberapa dekad" yang memilih calon terbaik untuk pekerjaan itu melalui pengalaman bertahun-tahun dan promosi, serta demokrasi sebagai rancangan realiti.

Demokrasi dunia dibandingkan dengan Got Talent Britain, sementara sistem Amerika Syarikat dibandingkan American Idol.

Apabila video ini memaparkan Barack Obama, pasukan politiknya terdiri daripada selebriti seperti Katy Perry dan Oprah, yang mana semuanya melakukan tarian "Gangnam Style".

Video itu mencadangkan bahawa demokrasi adalah seperti sekumpulan peminat mengundi untuk peserta kegemaran mereka, tetapi ia lebih buruk daripada itu.

Menurut video itu, perkara yang paling penting yang anda perlukan untuk menjadi presiden adalah "aliran wang yang tidak berkesudahan". ,

Seorang rapper China yang menggelarkan dirinya sebagai Chuckie telah mengeluarkan sebuah lagu rap dengan bahasa Inggeris yang teruk, cuba dengan bersungguh-sungguh untuk membuatkan seperti ia tidak dihasilkan oleh "kementerian propaganda".

Namun, ia sememangnya dihasilkan untuk propaganda dan niatnya terserlah jelas dari awal bermula dari lirik awal yang berbunyi:

"Saya ingin memulihkan kesan yang anda ada di negara saya, yang telah dipalsukan oleh media untuk tempoh yang lama".

Lagu ini menyenaraikan semua sebab mengapa China adalah sebuah negara yang hebat, walaupun kebanyakan daripadanya sebenarnya sedang menghentam Amerika Syarikat dengan halus.

Apabila Chuckie bercakap besar mengenai undang-undang kawalan senjata China yang menghalang "pembunuhan beramai-ramai" dan mereka boleh "mempercayai pasukan Keselamatan Awam," kerana polis baik terhadap rakyat, ia sangat jelas menunjukkan bahawa dia lebih berminat untuk mencari kesalahan negara lain.

Chuckie adalah sebahagian daripada program propaganda dan dia mempunyai lagu-lagu lain yang tidak dapat dikeluarkan ke Barat, menunjukkan apa sebenarnya yang China sembunyikan.

Pada Hari Pendidikan Keselamatan Nasional yang benar-benar wujud di China, kerajaan mereka mengeluarkan risalah yang dikenali sebagai "Cinta Berbahaya", memberi amaran kepada wanita-wanita Cina untuk sentiasa berjaga-jaga terhadap ancaman yang paling berbahaya: lelaki asing.

Komik ini menceritakan kisah Xiaoli, seorang wanita muda yang bekerja untuk jabatan propaganda China.

Xiaoli bertemu seorang asing yang bernama David, yang mana sebaik sahaja dia mengetahui bahawa Xiaoli bekerja untuk kerajaan, mula menghantar hadiahnya dan berpura-pura mencintainya.

Tidak lama kemudian, David mula menekan Xiaoli supaya membenarkannya melihat kerja-kerja Xiaoli. Tetapi sebaik sahaja Xiaoli terpedaya dan membenarkan David melihat kerjanya, David menghilangkan diri.

Sehinggalah pegawai keselamatan negara menangkap David yang cuba untuk menyeludup nota-nota kerja Xiaoli keluar dari China.

Komik berakhir dengan amaran kepada setiap lelaki dan wanita China untuk berhati-hati dengan sejenis cinta yang paling berbahaya iaitu cinta terhadap orang asing.

Mungkin teman lelaki atau teman wanita asing mereka adalah seorang pengintip.

Pada tahun 2015, sebelum Presiden Xi Jinping melawat Amerika Syarikat, China mengeluarkan video untuk menjelaskan kepada rakyat Amerika siapa sebenarnya pemimpin mereka.

China menemu bual sekumpulan pelajar asing di China dan meminta mereka untuk menjelaskan siapa Xi Jinping, yang mana mereka menceritakan tentang betapa kacaknya Jinping.

Salah seorang wanita berkata, "Jika dia adalah suami saya, saya akan bahagia". Yang lain memanggil Jinping "kacak" dan "sangat berkarisma".

Video itu memanggil presiden China "Xi Dada," dengan seorang pelajar mengatakan, "Dia bukan hanya pemimpin, tetapi dia adalah seperti sebahagian daripada keluarga mereka.

Walaupun video ini cuba untuk membuatkan Xi Jinping kelihatan comel dan disukai. ia cuba sedaya upaya untuk mengelakkan daripada menjelaskan apa yang pemimpin ini percaya.

Menurut pembuat filem, mereka percaya bahawa orang Barat tidak peduli tentang polisi dan hanya peduli tentang paras rupa.

Seorang pelajar Amerika memberitahu dalam video tersebut bahawa dia memiliki salinan buku mengenai pemerintahan China, namun tidak tahu apa-apa mengenai polisid dalam buku tersebut.

Tidak semua video propaganda bertujuan untuk tontonan Barat. Ini jelas dalam video "Siapa Yang Paling Mahu Gulingkan China" dan ia bukannya untuk penonton Barat tetapi untuk memberikan amaran kepada China tentang mereka (Barat).

Video ini bercakap tentang apa yang dipanggil sebagai "revolusi warna", kempen propaganda Amerika Syarikat yang direka untuk memulakan pemberontakan di negara asing.

Ia menunjukkan pelarian dan pengganas bertempur di Timur Tengah, mencadangkan bahawa AS mendorong revolusi ini.

Kemudian ia menunjukkan ahli-ahli politik Amerika secara terbuka membincangkan rancangan untuk mensasarkan pengguna Internet muda di China untuk "menjatuhkan China."

Video ini memberi amaran bahawa revolusi warna telah berjaya mendorong banyak negara terjerumus dalam peperangan dan perpecahan.

Ia juga menjelaskan bahawa sentimen antikomunis di China bukan datang dari rakyatnya tetapi ditanam oleh Amerika Syarikat.


10 Bandar Eropah yang Penduduk Tempatannya Benci Pelancong

Negara-negara Eropah sememangnya terkenal sebagai tempat tarikan pelancong kerana kecantikan seni binanya, pemandangan yang indah serta keunikan budayanya. Sebelum ini, sebahagian besar negara-negara Eropah mengalu-alukan kedatangan pelancong yang menjadi sumber pendapatan bagi negara dan penduduk tempatan.

Namun, sejak beberapa tahun kebelakangan ini telah timbul rasa tidak puas hati penduduk tempatan terhadap industri pelancongan. Mereka mendakwa kebanjiran pelancong mendatangkan pelbagai masalah seperti kesesakan, kerosakan, kenaikan harga dan banyak lagi.

Keadaan dilihat semakin meruncing di beberapa bandar popular sebagai tarikan pelancong. Ini telah menyebabkan meningkatnya protes dari kumpulan "anti-pelancongan" yang terdiri dari kalangan penduduk tempatan. Berikut adalah senarai bandar di Eropah di mana penduduk tempatannya bencikan pelancong.

Beberapa tahun kebelakangan ini, Hvar terkenal sebagai salah satu pulau pesta terbesar di Eropah. Penduduk tempatan telah menyuarakan ketidakpuasan mereka terhadap tingkah laku pelancong.

Pihak berkuasa tempatan cuba mengekang masalah ini dengan mengenakan denda yang besar bagi kesalahan minum arak di kawasan umum (€ 700/RM 3220), memakai pakaian renang di pusar bandar (€ 600/RM 2760) dan tidak memakai baju di bandar (€ 500/RM 2300).

Industri pelancongan di Iceland mula meletus sejak krisis kewangan yang melanda negara itu pada 2008. Dalam hanya satu dekad, kadar kedatangan pelancong menunjukkan peningkatan yang amat tinggi. Kini, kebanjiran pelancong menjadi satu masalah besar.

Membuang air di kawasan terbuka, mencuri papan tanda dan mencuri kambing untuk dipanggang adalah beberapa tindakan pelancong yang menimbulkan rasa marah penduduk tempatan di Iceland. Kini penduduk tempatan mula berjuang untuk menangani impak sosial dan alam sekitar disebabkan industri pelancongan.

Bandar yang dikenali sebagai Kota fesyen ini juga tidak terlepas daripada masalah akibat industri pelancongan. Bandar Milan kini sedang berusaha untuk mengekang pelbagai masalah yang ditimbulkan pelancong.

Majlis Bandaraya Milan telah mengharamkan penjualan selfie stick, foodtruck atau gerai haram dan pembuangan sampah merata-rata. Selain itu, mereka juga mengharamkan botol kaca dan penjualan mercun. Penduduk tempatan juga menuntut kawalan ke atas aktiviti Airbnb.

Dubrovnik kini mula memperkenalkan langkah-langkah untuk menenteramkan penduduk tempatannya yang semakin marah. Pihak berkuasa tempatan memperkenalkan plan untuk mengawal bilangan pelancong bandar Old Town yang menjadi tarikan popular.

Mereka juga cuba untuk mengurangkan kemasukan kapal kerana sebanyak 5,000 pelancong memasuki Dubrovnik melalui pelabuhannya setiap hari. Peningkatan pelancong sebanyak 10% setiap tahun juga dilihat amat membimbangkan.

Bandar peranginan Palma di kepulauan Mallorca sememangnya menjadi tumpuan pelancong kerana keindahannya. Ia juga telah mengundang kempen demonstrasi anti-pelancongan dari penduduk tempatan.

Pelbagai grafiti dengan tulisan menghalau pelancong dapat dilihat di sekitar bandarnya. Ada peserta protes yang membaling suar asap di hadapan restoran di kawasan pelancongan. Pada Ogos 2018, dianggarkan seramai dua juta pelancong berada di sana dalam satu-satu masa, hampir dua kali ganda jumlah populasi asalnya.

Bandaraya Rome juga cuba menangani isu-isu berkaitan pelancongan seperti Milan. Pihak berkuasa tempatan telah mengeluarkan beberapa larangan bagi membendung masalah yang ditimbulkan pelancong.

Pelancong tidak dibenarkan minum arak di jalanan pada waktu malam, mandi atau memasuki kolam air pancut, membuka baju dan banyak lagi. Mereka juga mengharamkan gerai menjual makanan haram daripada beroperasi.

Pulau Santorini merupakan syurga pelancong di Eropah. Namun, kebanjiran pelancong mendatangkan masalah kepada penduduk tempatan. Pada musim kemuncak, dianggarkan seramai 18,000 pelancong datang ke Santorini setiap hari.

Penduduk tempatan mula merasai bahangnya apabila keadaan menjadi terlalu sesak, harga barangan dan sewa semakin tinggi dan banyak penempatan yang diubah menjadi hotel atau rumah sewa. Datuk Bandar pulau itu telah mengeluarkan arahan untuk menghadkan hanya 8,000 pengunjung sahaja dalam sehari bagi menangani masalah ini.

Ibu kota Netherlands ini sememangnya tempat pelacongan yang popular dan menerima sebanyak 18 juta pelancong setahun. Namun, kebanjiran pelancong telah membuatkan penduduk tempatan berasa tidak selesa. Protes anti-pelancongan dilihat semakin banyak dilakukan beberapa tahun kebelakangan ini.

Kerajaan telah mengambil beberapa langkah untuk menangani masalah ini seperti mengharamkan perkhidmatan Airbnb di beberapa tempat, menaikkan kadar cukai pelancongan, melarang minuman keras di jalanan dan beberapa peraturan lagi.

Barcelona adalah tempat percutian utama di Eropah. Namun, pihak berkuasa dan penduduk tempatan tidak begitu senang dengan kebanjiran pelancong yang memenuhi bandar mereka. Kos barangan dan sewa semakin mahal serta kawasan tertentu seperti Gothic Quater yang merupakan kawasan tumpuan menyediakan lebih banyak rumah sewa untuk pelancong berbanding penduduk tempatan.

Bandar itu telah menunjukkan peningkatan gelombang protes anti-pelancongan dengan ketara. Grafiti seperti "Pelancong sila pulang" dan "Pelancongan membunuh" semakin banyak muncul di seluruh bandar. Kes-kes vandalisme yang melibatkan bas dan motosikal pelancong juga semakin banyak dilaporkan.

Bandar terapung ini terkenal kerana suasana romantiknya, terusan, makanan enak dan seni bina yang mengagumkan. Namun, bandar kecil ini dibanjiri seramai 20 juta pelancong setiap tahun. Ini membuatkan bandar itu sesak ketika musim kemuncak dan memberikan banyak masalah kepada 55,000 orang penduduk tetap di situ.

Pihak berkuasa tempatan telah mengenakan pelbagai peraturan bagi menangani masalah ini. Pelancong tidak dibenarkan duduk di tangga-tangga gereja atau bangunan bersejarah. Lesen untuk kedai makanan segera atau makanan luar seperti kedai kebab juga dihentikan.

Protes anti-pelancongan semakin kerap diadakan dan pernah disertai oleh 2,000 orang penduduk tempatan. Bas pelancong juga dilaporkan telah dirosakkan oleh peserta protes seperti tayar dibocorkan dan cermin dipecahkan.


Ibrahim Pendek - Anak Malaysia Pertama Membintangi Filem Hollywood

Tahukah anda siapakah pelakon Malaysia pertama yang berlakon di Hollywood? Mungkin ramai yang tidak mengetahuinya tetapi pelakon yang dimaksudkan itu ialah Ibrahim Pendek.

Nama Ibrahim Pendek amat terkenal dalam bidang perfileman suatu ketika dahulu. Beliau sering melakonkan watak-watak komedi dan pernah berlakon bersama pelakon-pelakon hebat seperti Tan Sri P. Ramlee.

Beberapa filem terkenal lakonan Ibrahim Pendek yang diingati ramai adalah Pendekar Bujang Lapok, Ali Baba Bujang Lapok, Nasib Si Labu Labi, Setinggan dan banyak lagi. Antara dialog Ibrahim Pendek paling diingati adalah "Ai Ai Cip" dalam filem Ali Baba Bujang Lapok.

Beliau dilahirkan pada tahun 1932 di Taiping, Perak, dengan nama Ibrahim bin Hassan. Gelaran "Ibrahim Pendek" diperolehinya kerana keadaan tubuhnya yang kerdil dengan ketinggian hanya 130 cm atau 4 kaki 2 inci sahaja.

Pada awal tahun 1950-an, Ibrahim Pendek telah meninggalkan kampung halamannya dan merantau ke Singapura dengan harapan untuk  mencari rezeki atau pekerjaan. Ketika itu, tidak terlintas langsung di fikirannya akan menceburi bidang perfileman apatah lagi menjadi seorang pelakon.

Ketika sedang berkelah pada suatu hari, beliau telah bertemu dengan Run Run Shaw iaitu pemilik syarikat perfileman Hong Kong yang berpangkalan di Singapura (kemudian menubuhkan Shaw Brothers bersama abang-abangnya Runje, Runme dan Runde).

Pada mulanya, Run Run Shaw telah menawarkan pekerjaan kepada Ibrahim sebagai budak pejabat (office boy) dan dari situlah, dia mula bertapak dalam bidang perfileman apabila menjadi operator projektor di Studio Jalan Ampas.

Ketika itu, beliau yang tinggal serumah dengan seniman S. Sudarmaji mula mendapat beberapa peluang untuk berlakon sebagai pelakon tambahan. Pada tahun 1954, Ibrahim Pendek telah ditawarkan peluang lakonan yang lebih besar bersama seniman P. Ramlee dalam filem Panggilan Pulau arahan S. Ramanathan.

Kerjaya lakonan Ibrahim semakin melonjak selepas filem pertamanya. Disebabkan perwatakannya yang kelakar, beliau ditawarkan dalam beberapa filem komedi terkenal seperti Ali Baba Bujang Lapok, Nasib Labu-Labi, Siti Muslihat, Pendekar Bujang Lapok dan banyak lagi.

Ketika sedang menjalani penggambaran filem Ali Baba Bujang Lapok, syarikat perfileman Hollywood iaitu Universal International telah datang ke Singapura dan mengadakan lawatan ke Studio Jalan Ampas.

Mereka amat tertarik dengan lakonan Ibrahim Pendek dalam Ali Baba Bujang Lapok. Seperti mendapat durian runtuh, beliau telah mendapat surat tawaran untuk berlakon di Hollywood daripada Universal International.

Pada tanggal 18 Ogos 1961, Ibrahim Pendek telah berangkat ke Hollywood untuk menjalani penggambaran selama 54 hari di sana. Dia telah mengharumkan nama negara dan mencatat sejarah sebagai rakyat Malaysia pertama berlakon dalam filem keluaran Hollywood. Pemergiannya telah dihantar oleh hampir semua para pelakon dan petugas dari Malay Film Production.

Ibrahim Pendek telah diberikan watak sebagai pembantu doktor dalam filem The Spiral Road (1962) yang turut dilakonkan oleh pelakon-pelakon popular Hollywood ketika itu seperti Rock Hudson dan Gena Rowlands.

Ibrahim Pendek telah berkongsikan beberapa pengalamannya ketika berlakon di Hollywood. Walaupun berada jauh dari negara sendiri, beliau tidak berasa kekok kerana diberi layanan yang sangat baik di sana.

Menurutnya lagi, keadaan bekerja di Hollywood sangat sistematik dan berdisplin. Setiap pelakon akan diberikan bilik masing-masing dan mereka akan menunggu sehinggalah dipanggil untuk melakonkan babak yang diperlukan.

Para pelakon juga tidak dibenarkan berlatih terlalu kerap dan tidak diberi arahan khusus cara melakonkan sesuatu babak. Sebaliknya, mereka diberikan kebebasan untuk berlakon mengikut kemahuan sendiri dan setiap babak itu akan diambil sebanyak berpuluh-puluh kali. Dari situlah pengarah akan memilih shot yang mana satukah yang akan digunakannya dalam filem.

Antara pengalaman manis yang tidak dapat dilupakan Ibrahim adalah apabila dia menerima pujian daripada pengarah Bob Mulligan atas lakonannya. Malah, dia juga menerima sebuah record player (pemain piring hitam) daripada penerbit filem Robert Arthur sebagai tanda penghargaan terhadap lakonannya.

Selepas filem The Spiral Road, Ibrahim Pendek ditawarkan lagi oleh pihak perfileman Hollywood untuk terus berlakon di sana. Malangnya, hajat beliau tidak kesampaian apabila kerajaan Amerika Syarikat ketika itu tidak meluluskan visanya.

Walau bagaimanapun, beliau terus mendapat tawaran untuk berlakon filem tempatan sekitar tahun 1960-an hingga awal 90-an. Filem terakhir lakonan Ibrahim Pendek adalah XX-Ray (1992) bersama-sama dengan Aziz M. Osman dan Faizal Hussein di mana dia memegang watak sebagai Beragas.

Selepas lama menyepi dari bidang lakonan, Ibrahim Pendek banyak menghabiskan masa dengan menjual makanan di sekitar Ampang dan Cheras, Kuala Lumpur. Walaupun ada peluang dan tawaran berlakon yang diberikan, beliau terpaksa menolak kerana masalah kesihatan yang tidak mengizinkannya memberikan komitmen penuh.

Namun, Ibrahim Pendek sempat menghabiskan sebuah telemovie "Selamat Hari Jadi Abah" yang merupakan lakonan terakhir beliau. Pada tanggal 25 November 2003 ketika umat Islam sedang menyambut Hari Raya Aidilfitri, Ibrahim Pendek telah menghembuskan nafas terakhirnya ketika berusia 71 tahun.

Beliau yang meninggalkan tujuh orang anak itu telah ditempatkan di Unit Rawatan Rapi selama dua minggu akibat masalah buah pinggang, paru-paru berair dan sesak nafas. Jenazah Ibrahim Pendek telah dikebumikan di Tanah Perkuburan Islam Taman Midah, Cheras, Kuala Lumpur.


6 Kisah Orang Sanggup Gadai Nyawa Untuk Matlamat Tersendiri

Mendengar seseorang itu berkata bahawa mereka sanggup untuk bermati-matian bagi mendapatkan sesuatu yang diingini bukanlah sesuatu yang pelik.

Namun bagi sesetengah orang, mereka bukan hanya bercakap kosong tetapi benar-benar sanggup mati untuk mencapai matlamat.

Tindakan ini seolah-olah tidak menghargai hidup dan hanya membawa kerugian kepada diri sendiri.

iluminasi.com kongsikan 6 kisah orang yang sanggup mati untuk mendapatkan apa yang mereka mahukan.

Charles Vance Millar adalah seorang peguam Kanada yang sukakan jenaka praktikal, terutamanya berkaitan dengan ketamakan mangsanya.

Memandangkan dedikasinya yang sangat tinggi untuk menghiburkan diri sendiri, adalah tidak mengejutkan bahawa dia menggunakan kematiannya untuk melakukan beberapa prank terakhir.

Charles meninggal dunia akibat angin ahmar pada 31 Oktober 1926. Semasa membaca wasiatnya, beberapa permintaan aneh telah dibuat olehnya.

Contohnya, dia meninggalkan rumah percutian di Jamaica kepada tiga orang yang membenci satu sama lain dan memberikan saham dalam kelab lumba kuda kepada dua penyokong anti-lumba kuda.

Tetapi permintaan paling terkenal yang dibuat oleh Charles sudah tentunya adalah Great Stork Derby.

Dalam wasiatnya, Charles menetapkan bahawa sebahagian harta pusakanya akan diberikan kepada mana-mana wanita di Toronto yang mempunyai bayi yang paling ramai dalam sedekad selepas kematiannya.

Memilih untuk mati sebagai cara untuk menjaga keluarga dari segi kewangan adalah sesuatu yang biasa bagi sesetengah orang.

Robert Budd Dwyer adalah Bendahari Negeri Pennsylvania dari tahun 1981 hingga 1987.

Dia didakwa menerima rasuah sebagai balasan untuk memberikan kontrak kerajaan kepada firma California.

Pada Disember 1986, dia didapati bersalah dan dijadualkan dijatuhi hukuman pada Januari tahun berikutnya.

Robert membantah bahawa dia tidak bersalah sehingga hari kematiannya, yang mana berlaku tak lama selepas itu.

Pada 22 Januari 1987, Robert mengadakan sidang akhbar di mana dia mengaku tidak bersalah buat kali terakhir.

Setelah selesai memberi kenyataan, dia mengeluarkan sepucuk pistol dari sampul surat lalu menembak kepalanya sendiri ketika siaran langsung TV sedang dijalankan.

Sekiranya Robert dijatuhkan hukuman sebelum membunuh diri, undang-undang negeri itu akan melarang pembayaran faedah kepada isterinya.

Banyak sumber yang rapat dengan Robert telah menyatakan bahawa sebab Robert membunuh diri adalah untuk memastikan keluarganya akan menerima manfaat penuh daripadanya.

Charles Joeseph "Joe" Gliniewicz adalah seorang leftenan polis di Fox Lake, Illinois.

Pada 1 September 2015, Joe memberitahu melalui radio bahawa dia sedang mengejar tiga suspek bersenjata.

Dia kemudiannya ditemui mati dan dan satu usaha memburu dilancarkan untuk mencari suspek.

Tidak lama selepas pengebumiannya, satu tuduhan timbul bahawa kematian Joe disebabkan oleh bunuh diri.

Satu siasatan yang dijalankan telah mendedahkan bahawa dia telah melakukan penyelewangan wang dari program bimbingan belia selama beberapa tahun.

Setelah menyedari bahawa satu audit yang akan dilakukan mungkin mendedahkan perbuatan jenayahnya selama ini, dia cuba untuk membunuh juruaudit yang menjalankan audit tersebut.

Selepas rancangannya tidak berjaya, dia mengatur cubaan untuk membunuh diri dalam usaha untuk menutup jenayahnya.

Seperti Robert Dwyer, Thomas Doty juga mahu menggunakan kematiannya untuk menyediakan kewangan kepada keluarganya.

Walau bagaimanapun, tidak seperti Robert, dia bukan sahaja mengambil nyawa sendiri, tetapi ramai yang lain.

Pada 22 Mei 1962, Thomas menaiki pesawat Continental Airlines 11. Penerbangan yang berlepas dari Chicago itu tidak pernah sampai ke destinasinya Kansas City.

Semasa penerbangan, dia pergi ke tandas kapal terbang dan meletupkan enam batang dinamit yang telah diseludup. Kemalangan tersebut telah membunuh kesemua 45 nyawa yang menaiki kapal tersebut.

Sebelum menaiki pesawat tersebut, Thomas telah membeli insurans nyawa bernilai RM1.2 juta. Walaubagaimanapun, selepas kematiannya disahkan sebagai bunuh diri, polisi insuransnya terbatal dan balunya hanya diberikan RM12 dalam bentuk bayaran balik.

Menjadi seorang wartawan di Sri Lanka adalah satu kerjaya yang sangat berbahaya dan tiada siapa yang lebih memahami keadaan ini lebih daripada Lasantha Wickrematunge.

Dia telah berhadapan dengan ancaman dan gangguan sejak permulaan kerjayanya. Dalam satu kejadian yang tidak dapat dilupakan, dia dan isterinya ditarik keluar dari kereta dan dipukul dengan kayu.

Situasi menjadi sangat teruk sehinggakan isterinya membawa ketiga-tiga anak mereka untuk tinggal di Australia.

Sejurus sebelum kematiannya, dia menyatakan bahawa "Apabila aku akhirnya mati dibunuh, kerajaanlah yang membunuh aku".

Pada Januari 2009, Lasantha ditembak mati ketika dalam perjalanan ke tempat kerja.

Namun, dia telah meramalkan tentang pembunuhannya itu dan telah menulis sebuah artikel terakhir untuk diterbitkan selepas kematian.

Di artikel tersebut, Lasantha menuduh kerajaan menggunakan pembunuhannya sebagai "ala utama" untuk mengawal wartawan-wartawan.

Dave Duerson menikmati kerjaya bola sepak yang panjang sejak berada di kolej.

Dalam tempoh 11 musim dengan National Football League (NFL), Dave bermain untuk Bears Chicago, New York Giants dan Kardinal Phoenix.

Dia telah dipilih untuk Pro Bowl sebanyak empat kali berturut-turut, namun semua ini bukanlah sesuatu yang mudah.

Menurut keluarganya, Dave menderita sekurang-kurangnya 10 gegaran di bahagian kepala sepanjang kerjayanya.

Pada 17 Februari 2011, dia ditemui mati akibat luka tembakan di bahagian dada atas perbuatannya sendiri.

Dalam sebuah nota, Dave meminta agar otaknya dihantar ke Kolej Perubatan Boston University School untuk digunakan dalam penyelidikan ke ensefalopati traumatik kronik.

Ia kemudiannya dinyatakan oleh Dr. Ann Mckee bahawa adalah tidak dapa dipertikaikan bahawa Dave telah menderita penyakit itu selama ini.

Kematian Dave menghidupkan menarik semula perhatian orang ramai terhadap kerosakan jangka panjang yang boleh dihadapi oleh para pemain.


Teknik Penjajahan Yang Merobek Hak Dan Budaya Pribumi - Terra Nulius

Sejarah sudah membuktikan sejak dahulu lagi, manusia akan berperang dalam merampas atau mempertahankan kawasan mereka. Ini kerana sesuatu tamadun hanya boleh dibentuk, sekiranya mereka mempunyai lokasi yang baik, kaya dengan sumber alam dan kedudukan yang strategik.

Empayar dunia satu masa dahulu sebelum abad ke 16, tamadun manusia masih lagi mengamalkan taktik penaklukan secara tradisional iaitu masuk menjajah dan mengambil alih tampuk pemerintahan, serta menekan masyarakat di situ untuk tunduk kepada mereka.

Bagaimanapun, apabila tiba abad ke 17 - pergerakan penjajahan mula meninggalkan bentuk ini tetapi mula memperkenalkan konsep dan peraturan yang membolehkan penjajahan atau kolonialisme berjalan, tanpa ada peperangan besar-besaran berlaku.

Konsep ini yang dinamakan sebagai 'terra nulius' atau 'tanah tidak berpenghuni', menjadi hujah baru bagaimana penjajah dibenarkan masuk, seterusnya menakluk dan menguasai kawasan-kawasan yang mereka inginkan sesuka hati sesama mereka.

Konsep 'terra nulius' merupakan sebuah konsep undang-undang ciptaan masyarakat Rom zaman dahulu, yang digunakan bagi menetapkan hak ke atas benda atau perkara dalam permasalahan yang timbul.

Pada zaman Rom, undang-undang ini merangkumi skop yang lebih besar dan digelarkan sebagai 'res nullius' atau 'tiada pemilikan.' Undang-undang 'res nullius' boleh terpakai pada banyak perkara tetapi bagi masyarakat Rom, kebiasaannya konsep ini digunakan dalam menentukan hak empunya ke atas haiwan liar, kediaman yang ditinggalkan, ladang terbiar dan juga hamba yang ketiadaan tuan.

Bagi menentukan siapakah yang akan menjadi tuan punya dalam hal ini - konsep 'res nullius' digunakan dengan peraturan siapa yang menemui atau mengaku mereka tuan punya kepada isu rebutan terawal, akan diisytiharkan sebagai empunya yang sah.

Empayar Rom tidak sama sekali menggunakan konsep ini dalam meletakkan diri mereka sebagai tuan punya tanah sesuatu kawasan, tetapi bergantung dengan siri-siri peperangan sama ada penaklukan atau mempertahankan invasi sebagai kaedah menentukan tuan punya kawasan rebutan.

Malangnya, kumpulan penjajah Eropah yang mula menggerakkan kuasa mereka memperkembangkan konsep ciptaan Rom ini, memperkenalkan konsep undang-undang 'terra nullius' atau 'tanah tidak bertuan'. Solusinya sama - siapa yang jumpa dulu, dia pemilik tanah itu.

Dalam abad ke 16 dan 17, perjanjian tidak rasmi di antara kuasa-kuasa di Eropah menerima bahawa konsep 'terra nullius' akan dipegang, bagi memastikan tidak berlakunya persengketaan sesama mereka dalam siri-siri penjajahan yang pada ketika itu mula rancak.

Perjanjian konsep 'terra nullius' ini menyebut bahawa mana-mana tanah atau benua luar Eropah yang dianggap tidak bertuan serta tidak mempunyai sistem masyarakat yang sivil atau bertamadun (seperti mereka) layak dituntut dan diakui milik mereka - dengan tiada kuasa Eropah lain boleh mencabar tuntutan yang pertama sekali dilakukan.

Walaupun begitu, untuk memastikan tuntutan mereka tidak boleh dicabar - wujud beberapa syarat yang perlu dipenuhi penuntut. Yang pertama, kuasa Eropah itu perlu menunjukkan mereka mempunyai sebarang bentuk kawalan ke atas kawasan yang dituntut. Ini boleh dilakukan dengan membuktikan wujudnya pengiktirafan atau kerjasama di antara pemimpin setempat dengan kuasa Eropah yang menjajah.

Yang kedua, sekiranya kuasa Eropah tidak mempunyai kawalan ke atas sistem masyarakat atau gagal menunjukkan bukti adanya kerjasama dengan orang tempatan, mereka perlu mengemukakan bukti tuntutan mereka dalam beberapa bentuk yang ditetapkan.

Sama ada melalui penguasaan ibu negara tempat itu, penguasaan lokasi penting sumber alam seperti sungai, penguasaan kepada jalan keretapi (ketika itu rel keretapi amat penting) atau bukti untuk menunjukkan bahawa penuntut telah pun menguasai sebahagian daripada kelengkapan perang yang ada di tanah dituntut.

Seandainya semua perkara ini dipenuhi - kuasa Eropah yang ada tidak lagi layak mencabar kedudukan sekutu kuasa Eropah yang lain di situ dan harus mencari kawasan lain, untuk diduduki.

Negara kita juga sebenarnya salah sebuah negara yang menjadi mangsa kepada konsep penjajahan moden ini, namun kita sekurang-kurangnya berjaya mengekalkan identiti masyarakat asal dengan hanya pemajmukan masyarakat berlaku, mengubah struktur masyarakat kita. Lihat saja bagaimana diskusi Britain dan Belanda dengan mudah bertukar-tukar 'hak milik' Tanah Melayu, tanpa wujud peperangan besar sesama mereka.

Itu kesan konsep dan pemahaman 'terra nullius' berjaya diterapkan, mewujudkan kerjasama yang berkesan dalam memudahkan kolonialisme di lakukan di serata dunia.

Dalam sejarah dunia, ada dua contoh paling utama yang seringkali dirujuk bagi menunjukkan keburukan sebenar amalan 'terra nullius' ini. Yang pertama adalah benua Afrika dan kedua, adalah negara Australia.

Penjajah Eropah diakui agak lambat mengesan faedah bagi mereka dalam menguasai benua Afrika, jadi gerakan kolonial di situ bermula lambat - sekitar penghujung abad ke 19 daripada tahun 1884 dan berlangsung sehinggalah tahun 1914.

Sebelum penjajahan dimulakan, 13 negara Eropah termasuklah Amerika Syarikat telah pun bersidang di Berlin dalam menentukan kaedah terbaik serta syarat-syarat yang perlu mereka patuhi dalam menentukan tuntutan serta sempadan kawasan-kawasan di benua tersebut.

Hasilnya, pada tahun 1914 hanya tinggal tiga buah negara Afrika yang tidak dijajah iaitu Liberia, Ethiopia dan sebahagian daripada Somalia ketika ini, dengan selebihnya, dipecahkan kepada penaklukan tujuh kuasa Eropah iaitu Sepanyol, Itali, Perancis, Britain, Jerman, Portugal dan Belgium.

Dalam kes Australia pula, Britain bertindak licik dalam memastikan penguasaan mereka ke atas kawasan itu tidak dicabar. Oleh kerana syarat-syarat ketetapan 'terra nullius' memerlukan sesebuah kuasa Eropah itu hanya boleh menguasai kawasan yang dianggap tiada sistem masyarakat mereka sendiri, konsep itu sepatutnya tidak dipakai di Australia.

Ini kerana masyarakat pribumi Australia ketika itu sebenarnya sudah pun mempunyai sistem kod etika atau peraturan mereka sendiri. Campur tangan British bagaimanapun membubarkan sistem masyarakat yang sedia ada sehingga 'menidakkan hal' masyarakat pribumi untuk mengekalkan corak hidup dan sistem sosial mereka yang sudah diamalkan.

Bagaimanapun, Britain menghujahkan bahawa kaedah kolonial mereka di situ seiring dengan ketetapan 'terra nullius' jadi tuntutan mereka sah walaupun ada kuasa Eropah lain, seakan kurang setuju dengan tuntutan itu. Ini kerana mereka menyifatkan tindakan Britain di Australia tak ubah seperti satu bentuk penaklukan secara terbuka.

Oleh kerana itu, beberapa kes mahkamah dibuka pada tahun 1977, 1979 dan 1982 bagi mencabar kedudukan Britain di Australia, agar Britain mengiktiraf kedudukan orang pribumi yangt telah dirampas haknya.

Kes ini berlanjutan sehinggalah tahun 1992 apabila mahkamah tinggi Australia mengiktiraf bahawa masyarakat pribumi Australia telah pun dirampas hak mereka, ekoran kedatangan Britain ke situ - membolehkan tanah-tanah yang telah dirampas dikembalikan semula kepada orang asal serta kewujudan undang-undang yang melindungi dan mengiktiraf kedudukan orang pribumi Australia, dalam sistem masyarakat mereka.

Satu lagi kejayaan paling besar, adalah pengiktirafan bahawa kolonialisme Britain di Australia bertentangan dengan hak asasi manusia serta menyekat hak sosial dan sejarah orang pribumi - seterusnya mendeklarasikan bahawa pengaruh Britain di Australia bertentangan dengan konsep 'terra nullius.'

Bagaimanapun - bagi banyak masyarakat pribumi di seluruh dunia termasuklah kita di Malaysia khasnya orang Melayu, nasi dah jadi bubur. Semuanya kerana konsep 'terra nullius' menghalalkan penjajahan asalkan semua pihak berikan kerjasama.


8 Wabak Penyakit yang Paling Membinasakan

Wabak atau penyakit berjangkit adalah antara pembunuh paling kejam dalam sejarah manusia. Pembunuh senyap ini tidak mengenal mangsa dan merentas ke seluruh sempadan antarabangsa.

Sebagai contoh, wabak cacar sahaja telah membunuh antara 300-500 juta nyawa sepanjang sejarah kewujudannya selama 12,000 tahun. Kali ini, iluminasi.com ingin membawakan kepada anda senarai wabak yang memakan korban nyawa paling banyak dalam sejarah moden.

Pada peringkat awal, wabak ini dikenali sebagai Demam Asia atau Demam Rusia dan ia berpunca daripada penyebaran virus Influenza A subjenis H2N2. Namun, baru-baru ini penemuan terbaru mendapati penyebabnya adalah sebagai virus Influenza A subjenis H3N8.

Kes pertama dilaporkan berlaku pada Mei 1889 di tiga lokasi berbeza iaitu di Bukhara di Asia Tengah (Turkestan), Athabasca di barat laut Canada dan Greenland. Pertumbuhan populasi pada abad ke-19 terutamanya di kawasan bandar memudahkan lagi wabak ini tersebar.

Tidak begitu lama selepas itu, wabak ini tersebar ke seluruh dunia. Walaupun ia adalah wabak pertama dalam era bakteriologi dan banyak yang dipelajari mengenainya, wabak ini telah mengorbankan lebih daripada satu juta nyawa.

Wabak Demam Selsema yang dikenali sebagai Wabak Kategori 2 ini juga kadang-kadang dipanggil sebagai "Demam Hong Kong". Wabak ini tersebar pada tahun 1968 disebabkan oleh virus Influenza A subjenis H3N2 (cabang dari H2N2).

Kes pertama wabak ini dilaporkan pada 13 Julai 1968 di Hong Kong. 17 hari kemudian, wabak ini dilaporkan sudah merebak ke Singapura dan Vietnam. Dalam tempoh tiga bulan berikutnya, wabak ini telah tersebar ke Filipina, India, Australia, Eropah dan Amerika Syarikat.

Walaupun Wabak Demam Selsema 1968 ini mempunyai kadar kematian rendah (0.5%) di kalangan pesakit, ia mengorbankan lebih daripada sejuta nyawa. Ini termasuk 500,000 penduduk Hong Kong iaitu kira-kira 15 peratus populasi pulau itu.

Seperti lima wabak taun yang berlaku sebelumnya, Wabak Taun Keenam ini bermula di India di mana ia telah membunuh lebih dari 800,000 orang sebelum tersebar ke Timur Tengah, Afrika Utara, Eropah Timur dan Rusia.

Wabak Taun Keenam ini juga merupakan penyakit Taun terakhir di Amerika Syarikat. Pihak berkuasa kesihatan di Amerika telah belajar daripada kes-kes sebelum ini dan berusaha dengan pantas mengasingkan pesakit yang dijangkiti.

Wabak ini juga telah membunuh lebih 200,000 orang di Filipina termasuklah wira revolusi dan Perdana Menteri pertama mereka Apolinaro Mabini. Selain itu, wabak ini juga meletuk sebanyak 27 kali ketika musim haji di Mekah selama 30 tahun.

Umumnya Wabak Taun Ketiga ini dianggap sebagai salah satu paling dahsyat antara ketujuh-tujuh wabak Taun yang berlaku. Wabak yang meletus pada kurun ke-19 ini berlanjutan sehingga hampir 15 tahun lamanya.

Sama seperti wabak taun lain, Wabak Taun Ketiga ini bermula di India dan tersebar melalui Sungai Ganges ke seluruh Asia, Eropah, Amerika Utara dan Afrika.

Rusia antara negara paling teruk terjejas dengan kematian melebihi 1 juta orang. Di Tokyo sahaja, penyakit ini mengorbankan sekitar 100,000 hingga 200,000 nyawa manakala di Sepanyol ia mengorbankan sehingga 236,000 orang.

Demam Asia adalah wabak Influenza A dari subjenis H2N2 yang berasal dari China. Wabak yang bermula pada tahun 1956 ini berlarutan sehingga 1958 dan dianggap antara wabak demam paling teruk pada abad ke-20.

Dalam tempoh dua tahun, Demam Asia ini tersebar dari wilayah Guizhou di China ke Singapura, Hong Kong dan Amerika Syarikat. Kebanyakan jangkitan wabak ini dilaporkan berlaku ke atas kanak-kanak, orang tua dan wanita mengandung.

Anggaran kematian akibat wabak in berbeza-beza bergantung pada sumbernya. Namun, Pertubuhan Kesihatan Sedunia membuat perhitungan akhir dengan kira-kira melebihi 2 juta kematian dan 70,000 daripadanya berlaku di Amerika Syarikat.

Wabak terkenal ini kali pertama dikenal pasti bermula di Republik Demokratik Congo pada tahun 1976. Wabak HIV atau AIDS ini terbukti sebagai wabak global apabila mengakibatkan lebih daripada 36 juta kematian sejak tahun 1981.

Kini, terdapat kira-kira 31 hingga 35 juta orang hidup dengan HIV dan kebanyakannya berada di Afrika Sub-Sahara dengan 5 peratus populasinya dijangkiti (kira-kira 21 juta orang).

Apabila kesedaran mengenai wabak ini semakin meluas, rawatan-rawatan moden telah dibangunkan dan menjadikan HIV lebih mudah diurus. Kini, kebanyakan mereka yang menghidap HIV atau AIDS meneruskan kehidupan yang lebih produktif. Pada tahun 2005 hingga 2012, terdapat sebanyak 2.2 juta kematian setiap tahun berkaitan wabak ini dilaporkan.

Antara tahun 1918 hingga 1920, satu wabak maut telah tular ke seluruh dunia. Ia telah menjangkiti lebih kurang satu pertiga penduduk dunia dan mengorbankan sehingga 50 juta nyawa.

Daripada 500 juta orang yang dijangkiti wabak demam selsema itu, dianggarkan sekitar 25 juta orang telah meninggal dunia dalam enam bulan pertama sahaja.

Wabak Demam Selsema 1918 berbeza dengan wabak demam-demam lain. Biasanya, wabak demam selsema lain akan mengorbankan banyak kanak-kanak, orang tua dan pesakit yang sudah lemah. Namun, Wabak Demam Selsema 1918 ini pula mengorbankan banyak golongan dewasa yang sihat tetapi kanak-kanak dan orang tua yang lemah sistem imun terselamat.

Pada abad ke-20 sahaja, dianggarkan bahawa penyakit cacar telah menyebabkan sehingga 300-500 juta kematian. Wabak ini juga telah mengakibatkan ratusan juta yang lain terkorban pada abad-abad sebelumnya sejak ia dikesan ribuan tahun yang lalu pada mumia yang ditemui di Mesir.

Pada awal tahun 1950-an, kira-kira 50 juta kes cacar berlaku di seluruh dunia setiap tahun. Pada tahun 1967, Pertubuhan Kesihatan Sedunia menganggarkan bahawa 15 juta orang menghidap cacar dan lebih daripada dua juta mati pada tahun itu sahaja.

Selepas kempen suntikan vaksin anti-cacar yang berjaya sepanjang abad ke-19 dan 20, Pertubuhan Kesihatan Sedunia mengesahkan bahawa penyakit cacar telah dihapuskan di seluruh dunia pada Disember 1979.


'Superiority Complex' Orang China Ingin Kuasai Dunia - Semangat Tianxia

Dengan sentimen negatif seringkali disebutkan terhadap negara China, tempiasnya sudah pastilah akan terkena serba sedikit pada orang-orang Cina; walaupun secara rasminya mereka tidak lagi ada kaitan dengan negara gergasi tersebut.

Sejarah masyarakat China sudah menunjukkan tamadun orang China telah melalui naik turun yang sangat panjang - pernah menjadi pusat kegiatan ekonomi dunia dan juga pernah dijajah serta ditakluki. Kebangkitan semula kerajaan China sebagai kuasa besar dunia menyemarakkan kembali istilah yang dinamakan sebagai 'sinocentrism' atau sinosentrik - yang menjadi istilah popular apabila bercakap tentang orang Cina dan negara China.

Selain istilah tersebut, ada satu lagi istilah yang sebenarnya semakin kerap diperkatakan terutamanya di China dan di kalangan cendekiawan barat, yang semakin gusar dengan visi dan pengaruh China pada dunia. Konsep 'tianxia' yang pupus lebih 200 tahun lamanya dilihat seakan cuba dibangkitkan semula. Apa itu tianxia?

Dalam abad ke 21, kita tak dapat lagi menafikan kejayaan negara China bangun menjadi salah satu gergasi ekonomi dunia yang mempunyai pengaruh merangkumi keseluruhan negara yang ada. Dengan menggunakan tema 'kebangkitan yang aman' ditambah dengan konsep 'dunia harmoni,' China dilihat cuba mengambil hati masyarakat luar dalam usaha meletakkan diri mereka sebagai alternatif baru kepada orde dunia yang biasa kita dengar.

Sesuatu yang jarang kita sedar, China sebenarnya tidak melihat konsep negara mereka hanya sekadar sebuah negara. Dalam tulisannya, ahli politik berpengaruh Henry Kissinger menyifatkan 'konsep China' bukanlah terhad kepada pembentukan sebuah negara bersempadan semata-mata - tetapi sebenarnya sebuah ekspresi pengaruh kebudayaan tamadun agung yang perlu diperkembangkan tanpa sempadan.

Ini bermakna pemerintah China tidak hanya melihat mereka sebagai pemerintah sesebuah negara, malahan mereka juga mengintai peluang bagaimana untuk menyemarakkan lagi asimilasi budaya mereka ke dalam budaya masyarakat luar, agar elemen-elemen dan identiti Cina dapat diserap individu-individu yang ada.

Walaupun dilakukan dengan kekuatan ekonomi sebagai tunjangnya, keupayaan ketenteraan milik China turut sama menghadirkan rasa gusar pada kuasa-kuasa dunia yang lain, sehinggakan wujud ketegangan dan 'perang dingin' di antara China dengan negara-negara seperti Amerika Syarikat dan negara Eropah - yang mahu memastikan kedudukan mereka tidak diganggu.

Kebimbangan ini wujud kerana China benar-benar berupaya menjadi satu-satunya kuasa asing bukan dari barat yang berpotensi mempengaruhi dunia, melalui ekonomi dan kebudayaan yang membawa kepada hasrat besar orang China - mahu mewujudkan tamadun berbentuk sinosentrik dalam abad ke 21.

Dalam tulisan yang ditulis pada tahun 1990, seorang profesor di Massachussetts Institute of Technology yang diiktiraf sebagai seorang pakar kajian Sinologis, mendiang Lucian W.Pye menulis bahawa;

"China is not just another nation-state in the family of nations. China is a civilization pretending to be a state."- Terjemahannya - Çhina bukanlah hanya sebuah negara biasa, tetapi China sebenarnya sebuah tamadun yang menyamar sebagai negara. Latar belakang sejarah China yang mempunyai warisan beribu tahun lamanya, berjaya mewariskan pada mereka identiti dan budaya yang unik - serta mampu terus diamalkan hingga kini.

Sejarah ini menjadi tulang belakang yang dipegang masyarakat China dalam memupuk rasa bangga pada budaya sendiri, kerana mereka percaya tamadun China sebenarnya jauh lebih ke depan daripada aspek sosial serta sains dan teknologi, berbanding tamadun-tamadun lain.

Visi kebangkitan semula China sebagai tamadun utama dunia dikatakan dibentuk berasaskan kepada konsep 'Zhong Guo' atau 'Middle Kingdom', nama lama China yang diperkenalkan semasa pemerintahan Dinasti Chou sekitar tahun ke 1000BC.

Walaupun kita mengenali China dengan nama China atau PRC, nama rasmi China secara formal di adalah 'Zhonghua renmin gongheguo' yang membawa makna 'Republik Masyarakat Negara Pertengahan'; merujuk kepada idea Dinasti Chou yang mahu meletakkan masyarakat mereka, sebagai tamadun utama dunia.

Pembentukan identiti dan ideologi masyarakat China yang mempunyai pengaruh paling besar dalam hidup mereka, adalah konsep Tianxia; konsep bagaimana masyarakat China melihat tamadun mereka sebagai titik tengah dunia dan pemerintah mereka sebagai pemerintah yang dilantik dari syurga - menerima watikah perlantikan yang dinamakan 'tianming'.

Turut sama disebut dalam buku strategi perang popular tulisan Sun Tzu, konsep tianxia dijadikan pegangan sebagai panduan dalam usaha orang 'Zhong Guo' China menyatukan keseluruhan dunia di bawah kuasa mereka, tanpa mencetuskan kerosakan ke atas mereka yang mahu dikuasai.

Konsep ini terpaksa dihentikan aplikasinya selepas masyarakat China terpaksa melalui zaman kegelapan mereka akibat daripada kedatangan barat sekitar abad ke 18 dan 19. Rekod hitam mula tercatat selepas perang candu yang tercetus dengan British. Kekalahan mereka kepada tentera British yang jauh lebih kecil sehingga menyebabkan China terpaksa menerima segala syarat yang diletakkan Perjanjian Nanjing pada tahun 1842.

Pada era permulaan abad ke 21 dan bermulanya kebangkitan semula China sebagai kuasa ekonomi dunia yang perlu disegani, perbincangan tentang konsep Tianxia mahu diwujudkan semula mula berlaku di kalangan penyelidik, berdasarkan kepada petunjuk dan peristiwa yang berlaku.

China sebagai kuasa dunia dikatakan tidak menerima konsep kenegaraan barat yang kita guna pakai sekarang ini dan sedang berusaha untuk mewujudkan satu alternatif lain, dalam membentuk sistem masyarakat antarabangsa yang baru - dengan China sebagai pendokongnya. Ahli akademik di China sendiri sudah memulakan kembali usaha menggerakkan pemahaman masyarakat mereka tentang konsep Tianxia agar selari dengan usaha kerajaan China.

Hasrat China untuk menjadi solusi kepada segala permasalahan dunia, dengan kewujudan kuasa pemerintahan 'tianxia' yang dibentuk bukan dengan kaedah permusuhan tetapi sebaliknya dengan cara pujukan.

Bagi orang China yang sudah menerima konsep ini - mereka percaya seluruh dunia perlu bersedia mengikut jejak langkah mereka kerana keamanan hanya boleh dikecapi dengan penyatuan kita semua, tak kira bangsa, agama dan etnik kita.


7 Fakta Dahsyat Tentang Krisis "Vape" Yang Semakin Membimbangkan

Juga dikenali sebagai "vape" atau "vapor", rokok elektronik kini menjadi antara salah satu aktiviti yang semakin popular dalam kalangan golongan muda.

Dikatakan bahawa sebab utama ia dilakukan adalah bagi membantu berhenti merokok, mengurangkan kemudaratan dan risiko kesihatan akibat merokok.

Walaupun Majlis Fatwa Kebangsaan telah mengharamkan penggunaan rokok elektrik ini pada tahun 2015, tetapi ia masih digunakan secara berleluasa.

Peranti ini menukarkan cecair berperisa atau mengandungi nikotin, menjadi wap untuk disedut.

Pada tahun 2019, wabak penyakit paru-paru yang membunuh dihubungkan dengan alternatif merokok ini.

Di semua negeri di Amerika Syarikat kecuali Alaska, lebih daripada 2,000 orang sakit parah dan hampir 40 orang meninggal dunia.

Keadaan ini menyebabkan kerosakan yang menakutkan tetapi walaupun telah berusaha sedaya upaya, agensi kesihatan masih bergelut untuk menyelesaikan masalah ini.

Jika dilihatkan kembali, kes-kes terawal melibatkan rokok elektrik adalah sekitar April 2019.

Walaubagaimanapun, pada 11 June, barulah para doktor menyedari bahawa mereka sedang berhadapan dengan masalah yang tidak diketahui.

Pada hari itu, seorang remaja telah dimasukkan ke Hospital Kanak-kanak Wisconsin. Dia mengalami masalah pernafasan, demam dan kehilangan berat badan yang ketara.

Kakitangan perubatan pada mulanya berpendapat bahawa dia telah dijangkiti jangkitan paru-paru.

Amat mudah untuk beranggapan bahawa remaja itu yang merupakan seorang penunggang basikal BMX yang aktif, menghidupkan pelbagai jenis kotoran di luar yang berbahaya yang akhirnya memberi kesan kepada saluran pernafasannya.

Dikatakan bahawa terdapat kemungkinan kecil bahawa masalah tersebut adalah sejenis radang paru-paru yang jarang berlaku, namun ia tidak disokong oleh ujian yang dijalankan.

Selepas beberapa imbasan dibuat, doktor membuktikan bahawa paru-parunya tidak dijangkiti apa-apa.

Sebaliknya, tanda-tanda itu menunjukkan bahawa budak itu telah menyedut bahan tersangat berbahaya sehinggakan merosakkan fizikalnya.

Dalam tempoh sebulan, tiga remaja lain dimasukkan ke hospital dengan gejala yang sama seperti remaja pertama, termasuklah batuk, keletihan, sesak nafas, cirit-birit, dan muntah.

Sama seperti pesakit pertama, saluran udara mereka mengalami pendarahan. Para doktor tidak menyukai penyakit paru-paru yang misteri ini, terutamanya apabila tiga daripada empat pesakit tersebut dimasukkan ke ICU.

Dalam mencari hubungan antara remaja-remaja ini, doktor mendapati bahawa mereka tidak mempunyai persamaan.

Carian latar belakang akhirnya menemui satu faktor, iaitu semua daripada mereka menghisap vape dan ini sangat aneh.

Ramai orang telah menghisap vape untuk bertahun-tahun lamanya dan jika trend ini adalah penyebabnya, kenapa tiba-tiba ia membuatkan penghisap sakit secara tiba-tiba? Tiada jawapan.

Semua doktor-doktor yang terlibat mengatakan dengan pasti masalah tersebut yang sebelum ini dinamakan sebagai EVALI (dicirikan oleh pneumonitis / keradangan paru-paru), adalah wabak yang membunuh dan tidak berjangkit.

Lebih membimbangkan, perkara seperti ini tidak pernah berlaku sebelum ini.

Syarikat penjagaan kesihatan iaitu Mayo Clinic telah menemui satu fakta yang sangat menakutkan.

Seperti kebanyakan institusi perubatan yang lain, pakar-pakar mereka sedang bersungguh-sungguh mencari penyebab kepada masalah kesihatan berkaitan vape.

Ketika satu kajian yang pertama seumpamanya, pasukan mereka memeriksa biopsi paru-paru dari 17 pesakit, di mana beberapa daripadanya telah meninggal dunia.

Mereka sangat menjangkakan untuk menemui penyebab masalah kesihatan oleh cecair vape, mungkin dalam bentuk penyimpanan lemak yang merosakkan dalam paru-paru penghisap.

Sebaliknya, mereka menemui satu situasi yang sangat membimbangkan di mana paru-paru yang dikaji menunjukkan luka bakar kimia dan parut.

Mereka seperti sedang melihat mangsa serangan gas. Terdapat persamaan yang kukuh di antara paru-paru pesakit yang menghisap vape dengan sejarah kes individu yang telah terdedah kepada ejen-ejen kimia yang beracun.

Meskipun pakar-pakar Mayo Clinic tidak dapat mencari kemungkinan penyebabnya, mereka menemui kesan yang meyakinkan bahawa terdapat sesuatu mengenai vape yang tersangat toksik.

Bahaya yang paling munasabah termasuklah bahan cemar, sejenis produk sampingan yang tidak diketahui tetapi boleh membunuh, atau cecair vape itu sendiri.

Memandangkan jumlah penghisap vape adalah tersangat ramai, pasukan ini mengeluarkan hasil penemuan mereka dan menggelarkan keadaan ini sebagai "krisis kesihatan awam."

Apabila dunia berhadapan dengan risiko kesihatan yang "licik", organisasi penyiasatan utama yang akan mengambil bahagian adalah Pusat Pengawalan dan Pencegahan Penyakit (CDC).

Beberapa bulan selepas wabak awal, teori yang menyalahkan marijuana telah bermula. Ini bukan melibatkan tumbuhan atau daun ganja itu sendiri, tetapi produk vape yang mengandungi THC.

THC adalah komponen psikoaktif dalam ganja yang menyebabkan seseorang itu khayal.

Dalam tahun-tahun kebelakangan ini, imej awam THC mendapat pandangan positif dan bahkan menemui bidang khusus dalam sektor kesihatan.

Namun, teori tentang menyalahkan ganja dalam kes vape ini bukanlah dihasilkan oleh paranoia atau pihak yang menentang ganja, tetapi dibuat berdasarkan pemerhatian saintifik.

Sebagai contoh, 12 orang daripada 17 orang yang mana biopsi mereka dianalisis oleh Mayo Clinic mempunyai sejarah menghisap vape menggunakan minyak cannabis atau ganja.

Apabila CDC menemuduga pesakit, segalanya menjadi semakin jelas. Sekitar 85% orang mengakui telah menghisap vape ayng mengandungi katrij THC.

Beberapa daripada mereka yang jujur mengaku membeli produk mereka di pasar gelap. Fakta ini sangat penting kerana produk vape THC yang berasal dari pasar haram ini telah menjadi tumpuan terhadap kemungkinan risiko kesihatan.

Kebanyakan pesakit yang kematiannya dikaitkan dengan menghisap vape juga turut menikmati vape yang mengandungi THC.

Selepas kaitan dengan ganja dikesan, CDC menyedari sesuatu yang sangat mendalam. Terdapat kemungkinan bahawa THC tidak mempunyai kaitan dengan wabak ini, sebaliknya, bahaya itu mungkin datang dari sesuatu yang dicampurkan ke dalam THC, iaitu vitamin E asetat.

Minyak ini dimasukkan ke dalam cecair vape sebagai penapis katrij dan ejen untuk "menipiskan" THC. CDC mengenal pasti bahan kimia ini sebagai bahan tambahan dalam produk kecantikan dan juga anti-oksida dalam minyak wangi.

Walaupun adalah benar bahawa minyak ini tidak membahayakan apabila ditelan dalam bentuk kapsul, namun menghidu bahan ini satu idea tidak bijak.

Apabila beberapa pihak berkuasa seperti CDC dan FDA (Pentadbiran Makanan dan Dadah) memeriksa paru-paru pesakit dan produk vape, mereka menemui vitamin E asetat dalam hampir semua daripada mereka.

Kebanyakan daripada minyak ini ditemui dalam sampel THC dan penghisap vape pasaran gelap.

Para penyelidik mendapati bahawa asetat dalam paru-paru mampu menghasilkan simptom pernafasan EVALI dan mengenalpasti toksin ini adalah satu kejayaan besar.

Walau bagaimanapun, ia lebih kelihatan seperti langkah ke arah yang betul dan bukannya penawar. Penemuan itu gagal menjawab soalan-soalan besar.

Jika minyak vitamin E menyebabkan kesan ini, tiada siapa yang tahu bagaimana bahan ini mencetuskan penyakit itu atau mengapa tidak ada tanda masalah sehingga April 2019.

Menghentikan wabak ini tidak semudah seperti menghapus minyak vitamin E daripada produk vape.

Pihak berkuasa kesihatan mengakui bahawa penyakit itu boleh disebabkan oleh banyak faktor dan bukannya satu sahaja.

Malah, proses pemanasan peranti vape juga tidak dikecualikan daripada disiasat sebagai penyebab.

Sebagai contoh, ketika sedang mencari petunjuak, satu kajian di Pennsylvania menemui bahawa minyak yang tak berbahaya seperti minyak glicerin dan propylene glycol boleh bertukar menjadi toksik apabila dihisap melalui vape.

Malangnya, kedua-dua ini adalah minyak asas yang biasanya digunakan dalam botol kartrij. Kebenaran yang menakutkan adalah bahawa industri ini terjebak dalam fasa "Wild West".

Kerana sebahagian besarnya tidak terkawal, terdapat beratus-ratus bahan kimia di dalam produk-produk ini dan banyak daripadanya yang mungkin memainkan peranan dalam penyakit ini.

Malah, jumlah bahan-bahan yang tidak dikenali membuatkan proses untuk mengisythiharkan sama ada sesuatu produk vape itu selamat atau tidak dan terpisah daripada yang membahayakan, adalah mustahil.

Dan video-video online menjadikan situasi semakin parah. Orang yang memuat naik tutorial DIY tentang cara untuk menambahkan bahan ke dalam vape semakin meningkat.

Ini termasuk bahan-bahan yang tidak pernah direka untuk dipanaskan dan ditukarkan menjadi wap. Trend ini menjadi beban yang tidak sepatutnya bagi penyelidik di mana mereka perlu menyelidik lebih banyak bahan yang terlibat.

Kini FDA telah menganalisis lebih daripada 900 produk dan peranti, sambil bekerja secara sistematik melalui rantaian bekalan pasaran hitam.

Profesor Stanton Glantz adalah pengarah Pusat Kawalan dan Pendidikan Penyelidikan Tembakau.

Berpangkalan di San Francisco, dia menentang bahaya yang berkaitan dengan merokok kepada orang ramai. Profesor Stanton pernah memainkan peranan penting dalam pengeluaran 90 juta muka surat dokumen rahsia daripada industri tembakau.

Pandangannya mengenai vape adalah "Britain gila". Bukan penduduknya, tetapi Kesihatan Awam England (PHE ) yang percaya bahawa penyakit itu adalah fenomena Amerika.

PHE mendakwa bahawa tperkara yang sama tidak akan berlaku di Britain kerana kerajaan melarang penggunaan vitamin E asetat. Walaupun benar, Profesor Stanton menegaskan bahawa bahan kimia itu tidak pernah disahkan sebagai penyebabnya.

Malah CDC dan FDA sendiri tahu bahawa sesetengah orang jatuh sakit tanpa merokok minyak kanabis dan juga selepas menggunakan peranti vape dengan minyak vitamin E yang sangat sedikit.

Walaupun sesuatu yang lebih besar sedang berlaku, tetapi PHE tidak mengendahkan perkara yang sangat jelas. Kini ada kes-kes yang merangkumi banyak negara. Malah, kes-kes di Britain sendiri telah berlaku sebelum wabak Amerika bermula.

Setahun yang lalu, para doktor di Birmingham mendiagnos seorang wanita muda dengan gejala-gejala klasik.

Tidak menyedari akan krisis yang bakal berlaku pada tahun 2019, para doktor sudah mengesyaki tentang tabiat menghisap vape wanita ini kerana ia ia satu-satunya sumber yang padan dengan lipid lemak yang terdapat di dalam paru-parunya.

Lebih buruk lagi, kematian terawal yang dikaitkan dengan vape berlaku di Britain, sembilan tahun sebelum krisis di Amerika Syarikat.

PHE terus menggalakkan orang ramai untuk menggunakan rokok elektrik untuk berhenti merokok dan itulah yang dilakukan oleh Terry Miller lakukan pada tahun 2010 sebelum cecair vape menyebabkan paru-parunya tersumbat.

Laporan mayatnya bukanlah satu berita yang menggembirakan bagi pengguna vape, yang mana menyatakan bahawa "dikatakan bahawa perkembangan pneumonia lipoid oleh Terry Miller disebabkan oleh penyedutan nikotin pekat yang dicampurkan dengan minyak, dari peranti tersebut".

Berikutan jumlah kematian di Amerika Syarikat, beberapa negara telah memerangi rokok elektrik. Singapuran dan India mengharamkan peranti ini manakala Jepun membenarkan vape tetapi dengan cecair tanpa nikotin.

China menyatakan bahawa mereka mahu menyelia amalan ini dengan ketat pada masa akan datang.

Sekiranya kerajaan China mengenakan sekatan terhadap rokok elektrik ini, ia akan menjadi tamparan hebat kepada industri vape kerana satu pertiga daripada perokok adalah dari China.

Hakikat bahawa India telah mengharamkan segala-galanya dari penghasilan, perdagangan, penjualan dan penyimpanan produk vape telah membunuh pasaran 1.3 bilion pengguna.

Walaupun vape digelarkan sebagai cara yang bagus untuk berhenti merokok, India enggan menerimanya.

Amerika Syarikat menyatakan bahawa cecair berperisa yang digunakan sebenarnya menggalakkan lebih ramai kanak-kanak untuk mula menghisap vape.

India sangat serius dalam mengenakan tindakan undang-undang sehinggakan sesiapa yang melanggarnya boleh dipenjarakan, termasuklah mengiklankan atau berani memberikan rokok elektronik kepada seseorang.

Penentangan global terhadap vape ini adalah satu berita buruk bagi syarikat-syarikat tembakau tertentu yang melaburkan berbilion-bilion ringgit terhadap teknologi vape untuk untuk mengimbangi jualan rokok mereka yang merosot.

Apa yang menariknya adalah peminat vape menuduh India mengharamkan segalanya berkaitan rokok elektronik untuk untuk melindungi kepentingannya sendiri dan bukan kesihatan awam.

Lagipun, negara ini adalah salah satu pengeluar tembakau terbesar di dunia.


6 Bandar Utama Dalam Sejarah Kegemilangan Islam

Setiap agama besar di dunia pasti mempunyai beberapa lokasi yang dikatakan penting berdasarkan status dan catatan sejarah yang berkait dengan ajaran agama tersebut.

Sejarah berkaitan ajaran Islam yang diperturunkan melalui Nabi Muhammad saw. sekitar abad ke 6 dan ke 7 masihi turut sama mempunyai beberapa lokasi yang sangat penting, berikutan peranan yang dimainkan bandar-bandar tersebut dalam menyebarkan ajaran Islam ke serata dunia atau menjadi bukti tentang kebenaran yang cuba dipertunjukkan kepada umat manusia.

Dalam sejarah semasa dan selepas era Rasulullah saw., beberapa lokasi dan bandar diangkat sebagai bandar umat Islam, sama ada sebagai pusat ibadat atau pusat empayar Islam yang berjaya dibentuk. Berikut adalah 7 lokasi utama di dunia yang mempunyai pengaruh yang sangat besar dalam sejarah umat Islam.

Kota suci umat Islam yang menjadi lokasi di mana Rasulullah saw. dilahirkan, dibesarkan dan dilantik sebagai Rasul. Kota ini dianggap sebagai kota paling penting dalam hidup umat Islam kerana menjadi lokasi di mana bangunan Kaabah didirikan - menjadi hala tuju kiblat ibadat solat umat Islam lima kali sehari.

Selain menjadi arah kiblat, Mekah juga merupakan lokasi utama ibadah haji bagi umat Islam yang akan datang ke situ setiap bulan Islam Zulhijjah, bulan terakhir dalam kalendar Hijrah.

Malangnya pada pendapat penulis, pembangunan Mekah di bawah keluarga Saud boleh dikatakan terlalu berorientasikan pembangunan moden sehingga mengorbankan banyak binaan-binaan yang telah dibina sejak era Nabi Muhammad saw. lagi.

Menjadi lokasi makam Rasulullah saw. ditempatkan, Madinah merupakan kota suci kedua umat Islam serta menempatkan Masjid Nabawi, masjid yang telah dibina sejak zaman Baginda lagi - kini masjid terbesar di dunia. Selain Nabi Muhammad saw, dua sahabat Baginda iaitu Abu Bakar As-Siddiq dan Umar al-Khattab juga disemadikan di sini.

Madinah menjadi fokus utama peristiwa penghijrahan umat Islam semasa era Rasulullah saw., selepas umat Islam meletakkan Yathrib, nama lama Madinah sebagai lokasi baru pusat perkembangan Islam ekoran daripada ancaman yang diterima di Mekah. Dalam peristiwa itu, umat Islam secara senyap menempuh perjalanan 320 km dari Mekah ke Yathrib meninggalkan segala harta benda dan kediaman mereka memulakan hidup baru.

Ibu negara Syria, Damascus telahpun dibuka beribu-ribu tahun lamanya dengan penemuan beberapa penempatan kecil, sebelum kedatangan orang Rom menukar wajah bandar itu - dengan banyak binaan berunsurkan pemujaan Dewa kepercayaan Pagan diterapkan. Semasa era Rasulullah saw. sendiri pada tahun ke 7H, Raja Damascus ketika itu Harith bin Abi Shamir Ghassani ditawarkan untuk menerima Islam.

Empayar Islam berjaya mengambil alih Damascus pada tahun 634, menjadi bandar besar pertama milik Empayar Byzantine jatuh kepada tentera Muslim. Di bawah kendalian Khalid al-Walid, cubaan pertama menguasai Damascus gagal pada bulan April tahun tersebut namun cubaan kedua mereka pada bulan Ogos berjaya.

Berpindahnya Damascus kepada orang Islam memulakan perpindahan masyarakat Islam dari Mekah, Madinah dan kawasan gurun berdekatan - mula berasimilasi dengan masyarakat Kristian asal di situ. Muawiyyah bin Abu Sufyan yang dilantik sebagai gabenor Damascus mula memperkembangkan Islam, menjadikan Damascus pusat permulaan baru pemerintahan Khalifah Muawiyah.

Sebelum kedatangan Islam, Baghdad yang terletak di Iraq terletak di bawah pemerintahan Empayar Parsi. Sama seperti Damascus, tentera di bawah pimpinan Khalid al-Walid berjaya menewaskan tentera Parsi seterusnya membantu menubuhkan kerajaan Islam yang baru. Bagi melindungi kedudukan tentera Islam di situ, Khalifah Umar al-Khattab mengarahkan pembukaan dua bandar baru iaitu Kufah dan Basrah - sebagai pusat perlindungan dan aktiviti

Baghdad dibuka sebagai sebuah pusat pentadbiran baru Khalifah Abbasiyah, terletak berdekatan dengan lokasi strategik Sungai Tigris dan Euphrates - membolehkan Baghdad berkembang pesat dari segi penduduk dan ekonomi, dibantu oleh bekalan sumber semulajadi yang baik.

Zaman kegemilangan Islam seringkali dikaitkan dengan bandar Baghdad, dikatakan pusat utama penyebaran ilmu, falsafah dan teknologi hasil idea masyarakat Muslim semasa era Khalifah Harun al-Rashid. Usaha itu mencapai kemuncak selepas anak beliau Abu Abbas Abdallah bin Harun mengambil alih pemerintahan, dikenali sebagai zaman emas orang Islam. Malangnya, era ini berakhir sekitar tahun 1258 selepas tentera Mongol yang diketuai Hulegu Khan berjaya menguasai bandar Baghdad.

Menjadi pusat pemerintahan Empayar Rom sekitar abad ke 3 dengan nama Constantinople sehinggalah abad ke 15 sebelum kedatangan tentera di bawah Khalifah Uthamaniyah berjaya mengambil alih bandar tersebut.

Dalam pertempuran selama 53 hari itu, Sultan Mehmed II yang baru berusia 21 tahun berjaya mengalahkan Maharaja Constantine XI pada 6 April 1453 - meletakkan Constantinople di bawah pemerintahan orang Islam dengan bandar tersebut menjadi pusat pemerintahan Khalifah Uthmaniyah. Kejatuhan Constantinople juga layak dikatakan detik di mana berakhirnya Empayar Rom yang sangat berkuasa satu masa dahulu.

Pada tahun 1923, selepas kejatuhan Khalifah Uthmaniyah dan penubuhan negara republik Turki dilakukan - secara rasminya nama Constantinople yang dikekalkan ditukar kepada 'Istanbul'. Nama itu dipilih hasil daripada gabungan dua istilah - 'Islambol' atau bandar Islam dalam bahasa Turki dan 'eis tin Polin' daripada bahasa Greece yang bermakna 'menuju ke bandar itu.'

Ditubuhkan pada tahun 152BC, bandar Cordoba menjadi pusat koloni orang Rom serta ibu negeri kepada Hispania Baetica, salah satu kawasan jajahan orang Rom di semenanjung Iberia. Pada tahun 711, bandar Cordoba jatuh kepada kedatangan mengejut tentera Islam, membolehkan kawasan tersebut diletakkan di bawah pemerintahan Khalifah Umayyah - memulakan jalinan dinasti baru yang kini digelarkan sebagai Khalifah Qurtuba, sempena nama Cordoba dalam bahasa Arab.

Berikutan kewujudan bandar Constantinople, Damascus dan Baghdad yang pesat membangun, pemerintah Cordoba juga menjalankan banyak pembangunan di tempat itu - mewujudkan kerjasama antara pemerintahan di bawah Khalifah Abdul Rahman I dengan komuniti Kristian yang ada.

Zaman kegemilangan Cordoba tiba ketika era Abdul Rahman III yang berjaya menggabungkan kawasan-kawasan sekitarnya, menjadikan Cordoba pusat pemerintahan antara yang termaju di bumi. Bagaimanapun, perang saudara serta revolusi rampasan kuasa menyebabkan kekuatan pemerintahan Muslim mula renggang.

Berminat nak tahu tentang kerajaan Islam Sepanyol? Tahukah anda peristiwa tertewasnya tentera Islam yang menghalang agama Islam menguasai Eropah yang pernah berlaku dahulu?


Pertarungan Kentut Samurai pada Zaman Edo Jepun

Kentut adalah istilah bagi angin yang dikeluarkan melalui bahagian punggung. Walaupun ada kalanya kentut mengeluarkan bau busuk dan bunyi yang kuat, ia sebenarnya adalah perkara biasa dan menyihatkan.

Anda pasti pernah mengalami muka menjadi merah padam akibat menahan kentut di depan khalayak ramai. Kebanyakan orang menganggapnya sesuatu yang memalukan, apatah lagi jika ia mengeluarkan bunyi dan bau yang busuk. Namun, kentut juga sering dikaitkan dengan sesuatu yang lucu.

Kentut sering dijadikan jenaka dan kisah mengenainya ditemui dalam banyak tinggalan sejarah sepanjang zaman seperti Arabian Nights, Apocolocyntosis (zaman Rom) dan lain-lain. Walau bagaimanapun, terdapat satu kisah mengenai kentut pada zaman dahulu yang melangkaui semua yang lain.

Senjata paling awal yang dikaitkan dengan Samurai adalah panah panjang, tombak dan pedang (katana). Orang ramai begitu sinonim dengan pahlawan Jepun ini terutamanya imej ikonik dua orang Samurai bertarung menggunakan pedang.

Walaupun panah panjang secara teknikalnya adalah senjata paling tradisi tetapi tombak adalah yang paling praktikal dan pedang pula adalah paling dramatik. Mereka juga mempunyai pelbagai jenis senjata lagi yang dicatatkan dalam sejarah.

Namun, tiada satu pun daripada senjata-senjata ini lebih kelakar berbanding "senjata" yang ditemui dalam beberapa siri lukisan yang dihasilkan pada Zaman Edo Jepun. Senjata yang dimaksudkan adalah kentut.

Lukisan yang dipercayai dihasilkan pada tahun 1840-an oleh beberapa pelukis ini disimpan di Perpustakaan Universiti Waseda di Jepun. Untuk pengetahuan, Universiti Waseda telah ditubuhkan pada tahun 1882 iaitu 14 tahun setelah berakhirnya Zaman Edo di Jepun. Ia menempatkan jutaan artifak dan tinggalan sejarah Jepun.

Lukisan yang dinamakan He-Gassen atau Housi-Gassen yang bermaksud "Pertandingan Kentut" ini memaparkan beberapa babak lelaki dan wanita sedang kentut ke arah lawan masing-masing. Lukisan ini telah didigitalkan oleh pihak Universiti Waseda untuk tontonan umum di internet.

Malah, lukisan ini adalah penghasilan semula daripada lukisan asal yang dipercayai dihasilkan pada Era Muromachi (1333-1573). Dalam siri lukisan itu, beberapa babak boleh dilihat berkaitan "Pertandingan Kentut" yang diadakan.

Pada mulanya, beberapa orang lelaki berkumpul seperti sedang membincangkan sesuatu. Dalam lukisan seterusnya, mereka dipercayai sedang memakan masakan yang dipercayai sebagai kacang dan kentang.

Selepas itu, bermulalah babak lucu memaparkan dua kumpulan lelaki berbogel kentut ke arah masing-masing. Yang lebih melucukan, angin kentut yang dihasilkan begitu kuat sehingga ia menerbangkan topi, kucing dan boleh memecahkan kepingan papan.

Malah, para wanita juga dilihat menyertai pertandingan kentut itu dalam beberapa lukisan. Lebih dramatik lagi, pertandingan itu juga disertai oleh yabusame iaitu pemanah berkuda Samurai yang kentut dari atas tunggangan mereka.

Secara logiknya, mengapa pemerintah dan pahlawan Jepun mengekalkan tradisi "Perlawanan Kentut" ini selama beratus-ratus tahun? Apakah kebaikannya dari segi ketenteraan atau pemerintahan mereka. Lebih menghairankan, adakah ia sesuatu yang dibanggakan dan patut disematkan dalam sejarah?

Tidak dapat dipastikan sama ada "Pertandingan Kentut" Samurai ini benar-benar wujud atau ia sekadar jenaka dalam bentuk seni lukisan dan sastera. Apa yang pasti adalah kentut sememangnya tidak mempunyai "kuasa" sehingga mampu menerbangkan atau merosakkan benda seperti yang dilukis dalam He-Gassen.

Pakar sejarah berpendapat ia adalah hiburan lucu atau metafora untuk menceritakan keadaan politik yang berlaku pada waktu itu. Ia menunjukkan sikap tidak terbuka Jepun kepada dunia luar.

Semasa Era Shogun Tokugawa, Jepun telah menutup dirinya daripada dunia luar. Shogun dan Samurai yang berkuasa di seluruh Jepun telah mengusir ribuan orang asing dan membatasi kehadiran mereka ke bandar pelabuhan Nagasaki.

Mungkin, lukisan He-Gassen itu cuba menyampaikan mesej lucu bagaimana pemerintah dan pahlawan Jepun ingin mengusir anasir-anasir luar menggunakan "senjata" paling hina iaitu kentut.

Mereka terus-menerus mengetepikan pengaruh Barat seperti ajaran Kristian, falsafah politik dan sosial yang datang dari Eropah. Akhirnya, mereka terpaksa juga memberi ruang kepada kemasukan pendatang asing apabila Laksamana Matthew Perry dari Amerika tiba dengan membawa beribu-ribu tentera dan senjata api pada tahun 1853.


Jonathan Kura-Kura Gergasi - Haiwan Darat Paling Tua Di Dunia Yang Masih Hidup

Setiap daripada spesis haiwan yang wujud di atas muka Bumi mempunyai jangka hayat yang berbeza-beza. Ada yang boleh hidup beberapa hari sahaja manakala ada pula yang boleh hidup lebih lama berbanding manusia.

Jonathan adalah kura-kura gergasi Seychelles, sejenis subspesis dari kura-kura gergasi Aldabra. Menetas pada tahun 1832, ia dikenali sebagai haiwan daratan paling tua di dunia, berusia 187 tahun pada tahun 2019.

Ketika ini Jonathan tinggal di pulau di Saint Helena, sebuah Wilayah Luar Negara British di Laut Atlantik Selatan.

Jonathan dibawa ke Saint Helena dari Seychelles pada tahun 1882 ketika berusia 50 tahun, bersama-sama kura-kura yang lain. Namanya diberkan pada tahun 1930an oleh Gabenor Sir Spencer Davis.

Ia terus hidup di di Plantation House, rumah rasmi Gabenor Sir Spencer dan merupakan milik kerajaan Saint Helena.

Umur Jonathan yang panjang ini telah mengejutkan ramai orang. Dia adalah ahli tertua daripada kalangan 3 ekor kura-kura gergasi yang tinggal di rumah itu.

Kura-kura gergasi kedua tertua di Plantation House iaitu David yang berusia 80 tahun.

Usianya dianggarkan berdasarkan hakikat bahawa ia "matang sepenuhnya" ketika dibawa ke St. Helena pada tahun 1882.

"Matang sepenuhnya" bermakna berusia sekurang-kurangnya 50 tahun, menjadikannya tarikh lahir Jonathan selewat-lewatnya pada tahun 1832.

Sekeping gambar memaparkan Jonathan yang pada asalnya dikatakan bertarikh tahun 1902 sebenarnya diambil pada tahun 1886, menunjukkan Jonathan empat tahun selepas kedatangannya ke Saint Helena.

Ukuran yang diambil dari gambar itu menunjukkan bahawa haiwan ini sudah matang sepenuhnya pada tahun 1886.

(Gambar Jonathan dan penjaganya ketika ia pertama kali sampai di Pulau Saint Helena pada tahun 1882)

Pada 5 Disember 2008, Daily Mail menerbitkan artikel mengenai Jonathan dan mendakwa bahawa ia adalah kura-kura yang sama yang digambarkan dalam gambar.

Jangkaan Daily Mail tahun gambar tersebut diambil adalah salah namun anggaran tarikh Jonathan menetas oleh mereka adalah tepat.

Artikel itu juga tersalah menyatakan bahawa Jonathan adalah spesies Testudinipae cytodira.

Pemegang rekod yang disahkan sepanjang zaman bagi kura-kura tertua di dunia menurut Rekod Dunia Guinness adalah Tu'i Malila, yang meninggal di Tonga pada tahun 1965 pada usia 189.

Adwaita, kura-kura gergasi Aldabra yang mati pada tahun 2006 di Alipore Taman Zoologi Kolkata, India, dipercayai telah hidup hingga usia 255 tahun tetapi fakta ini belum disahkan.

(Gambar Jonathan diabadikan pada wang syiling 5 pence Saint Helena)

Kerana tersangat popular, potret Jonathan diabadikan pada duit syiling Saint Helena bernilai 5 pence.

Walaupun Jonathan dikatakan buta sepenuhnya akibat katarak, namun ia masih boleh bergerak ke sana-sini dengan baik.

Ia juga mengalami masalah kesihatan lain seperti hilang deria bau dan tidak boleh mengesan makanan manakala kura-kura gergasi lain yang hidup bersamanya mampu mengesan sekecil-kecil cebisan makanan yang ada di atas tanah.

Jantina Frederika, salah satu daripada kura-kura betina kegemaran Jonathan, diragui pada tahun 2017 apabila doktor haiwan pulau itu iaitu Catherine Man menunjukkan bahawa disebabkan kecacatan cangkerang, plastron (kulit keras di belakang kura-kura) haiwan ini tidak dapat disahkan.


5 Punca Utama Berlakunya Perang Dunia Kedua (WW2)

Pada tahun 1939, Adolf Hitler telah mengheret Eropah kembali ke kancah peperangan. Ini tidak bermaksud tanpa ketua Nazi itu tidak akan berlakunya Perang Dunia Kedua. Tambahan pula, keadaan di Timur Jauh ketika itu juga semakin meruncing.

Perang di tahap global ini sebenarnya berlaku di atas beberapa sebab-sebab utama. Berikut adalah 5 sebab utama yang menjadi punca berlakunya Perang Dunia Kedua.

Perjanjian Versailles yang ditandatangani pada 1919 di Versailles, Perancis, adalah perjanjian damai penting yang mengakhiri Perang Dunia Pertama. Perjanjian ini menamatkan permusuhan Jerman dan Kuasa Sekutu (Allied). Namun, perjanjian ini dilihat Jerman sebagai berat sebelah dan dipengaruhi tokoh-tokoh bangsa Yahudi dari Parti Bolshevik di Kesatuan Soviet.

Pemimpin Jerman ketika itu, Philipp Scheidemann, sanggup meletak jawatan daripada menandatangani Perjanjian Versailles. Walau bagaimanapun, kerajaan baru yang dibentuk oleh Gustav Bauer bersetuju menandatangani perjanjian tersebut kerana Jerman dalam keadaan tersepit.

Banyak perkara yang ditulis dalam perjanjian itu merupakan penghinaan kepada rakyat Jerman. Kedatangan Adolf Hitler menyemarakkan lagi semangat ekstremis dan keinginan mereka untuk membalas dendam.

Kemerosotan ekonomi mampu mewujudkan pelbagai masalah seperti pergolakan sivil, politik tempatan dan antarabangsa. Era inflasi sifar yang melanda Jerman pada tahun 1923-1924 memudahkan lagi perkembangan awal karier Hitler.

Walaupun keadaan dilihat semakin pulih, kerapuhan kerajaan Jerman ketika itu menjadi semakin buruk apabila krisis ekonomi global melanda pada tahun 1929. Zaman Kemelesetan Besar telah mengakibatkan kadar pengangguran yang tinggi, kebuluran, rusuhan berlaku di mana-mana dan menjadi permulaan kepada kewujudan Parti Sosialis Nasional (Nazi) di Jerman.

Adolf Hitler telah mengeksploitasi Perjanjian Versailles dengan menaikkan semangat rakyat Jerman dan menanamkan rasa bangga yang ekstrem di peringkat kebangsaan.

Dia cuba memisahkan Jerman dengan negara-negara Eropah yang lain melalui ideologi "Bangsa Aryan" iaitu bangsa yang lebih tinggi statusnya berbanding bangsa-bangsa lain. Ia telah menimbulkan perasaan benci rakyat Jerman khususnya kepada bangsa Slavic, Romani (Indo-Aryan) dan Yahudi.

Pada awal tahun 1925, Hitler telah menerbitkan buku Mein Kampf yang merupakan manifesto untuk menyatukan Jerman di seluruh Eropah dalam wilayah yang akan diubah suai termasuklah Austria dan beberapa wilayah lain.

Pada bulan Mei 1939, Hitler secara terang-terangan merujuk perang yang akan berlaku adalah untuk membina "Lebensraum" iaitu wilayah khas untuk Bangsa Aryan yang merangkimi seluruh Eropah Tengah dan Rusia.

Eropah telah mengalami perubahan ketara selepas Perang Dunia Pertama. Banyak kumpulan sayap kanan dan kiri muncul dengan ideologi politik ekstrem yang berbeza-beza. Hitler telah mengenal pasti Joseph Stalin sebagai musuh utama pada masa akan datang.

Selain itu, Hitler juga risau akan Jerman yang dikelilingi Kesatuan Soviet di timur, Parti Bolshevik di Sepanyol dan kerajaan haluan kiri Perancis di barat. Disebabkan itu, dia telah memilih untuk campur tangan dalam Perang Saudara Sepanyol bagi meningkatkan pengaruh di Eropah sambil menguji keberkesanan tenteranya.

Ketika itu, hubungan Nazi Jerman dengan Fasis Itali juga semakin kuat. Mussolini berminat untuk mendapat manfaat daripada perluasan kuasa yang dilakukan Jerman. Pada November 1936, Jerman dan Jepun menandatangani Perjanjian Anti-Komintern (Anti-Komunis).

Rakyat Jepun semakin tidak percayakan Barat berikutan kejatuhan Wall Street selain ingin menundukkan China dan Manchuria dengan menyokong Nazi di Eropah.

Pada Ogos 1939, persetujuan diplomatik 'tidak agresif' antara Nazi-Kesatuan Soviet telah ditandatangani. Ini membuka jalan bagi penjajahan Jerman ke atas Poland tanpa sebarang gangguan dari USSR.

Dalam tahun 1930-an, Krisis Kemelesetan Besar dan kekalahan Perang Dunia I membuatkan Amerika Syarikat bertindak untuk mengasingkan diri. Ini menyebabkan Britain dan Perancis takut sekiranya terjadi lagi perang tanpa mempunyai sekutu utama. Ia juga menyebabkan Kuasa Paksi (Axis) semakin berani.

Ditambah pula dengan Liga Bangsa-bangsa (League of Nations) yang ditubuhkan selepas Perang Dunia I kelihatan seperti tidak mampu mengawal keadaan daripada berlakunya kloflik global kedua.

Tanpa memperdulikan Perjanjian Versailles, Jerman terus mempersiapkan tentera mereka. Hitler semakin berkuasa apabila mampu menyediakan peluang pekerjaan dalam bidang ketenteraan kepada penduduknya yang rata-ratanya menganggur akibat krisis ekonomi.

Perdana Menteri Britain, Neville Chamberlain (1937-1940) yang dilihat berkait rapat dengan persetujuan bersama Nazi Jerman juga gagal menjalankan tugasnya dalam mengekalkan keamanan. Malah, penentang kuatnya iaitu Winston Churchill yang merupakan Perdana Menteri Britain (1940-1945 dan 1951-1955) dituduh membuat fitnah apabila memberi amaran tentang ancaman Hitler.

Tanpa diduga, serangan Jerman ke atas Poland pada 1 September 1939 menandakan bermulanya konflik global baru. Ia berlaku selepas 21 tahun berakhirnya Perang Dunia Pertama yang dikenali sebagai "Peperangan untuk mengakhiri semua perang".


6 Tradisi Menghias Wajah Yang Masih Diamalkan Masyarakat Dunia

Salah satu identiti unik yang ada pada masyarakat Hindu adalah budaya mereka mengenakan corak pada bahagian wajah, dengan corak atau perhiasan yang dikenakan juga berbeza mengikut jantina masing-masing.

Budaya mencorakkan wajah ini bukanlah eksklusif pada orang Hindu semata-mata, bahkan sebenarnya turut dilakukan oleh banyak lagi penganut agama lain dan juga berdasarkan kepada kepercayaan atau tradisi masyarakat setempat.

Kenapa ada kumpulan masyarakat yang mencorakkan wajah mereka dan apakah makna disebalik setiap tradisi itu? Berikut adalah

Kita mulakan dengan hiasan yang paling kerap kita nampak - bindi.

Bindi merupakan titik merah yang dihias pada dahi wanita Hindu dan juga penganut Jainisme - kerana kawasan titik itu dipercayai sebagai kawasan 'ajna' seseorang. Ajna bermakna pengetahuan yang tersembunyi dan bindi dipercayai membantu melindungi tenaga seseorang wanita serta menjadikan dia lebih fokus.

Banyak jenis bahan boleh digunakan untuk membuat bindi, antaranya kunyit dan saffaron yang dikisar kemudian dibentukkan menjadi bulatan.

Kebiasaannya dihias pada bahagian wajah, tilak boleh juga dilakarkan pada bahagian badan yang lain seperti lengan, leher dan dada.

Digelarkan 'tilak' yang membawa makna 'petanda'. Garisan yang dihasilkan pula berbeza mengikut kumpulan-kumpulan kepercayaan atau 'sect' penganut Hindu, dengan kumpulan Shaivas yang mengikut Dewi Shiva akan membuat tiga garis melintang pada dahi.

Kumpulan Vaishnavas yang menyembah Dewa Vishnu pula melakarkan dua garis menegak sepanjang dahi.

Digelarkan sebagai 'Ash Wednesday' dalam kepercayaan sesetengah masyarakat Kristian, pada permulaan sambutan keagamaan Lent - orang Kristian akan melakarkan tanda salib pada dahi mereka dengan menggunakan arang.

Turut dikenali dengan nama 'The Day of Ashes', arang dipilih bagi melambangkan simbol manusia yang diperbuat daripada tanah dan apabila seseorang meninggal dunia, dia akan kembali menjadi debu-debu - ibarat debu arang.

Penganut Kristian akan hadir ke gereja bagi membolehkan paderi melukiskan salib pada dahi mereka, sebagai tanda memperingati kehidupan dan kematian.

Sangat unik bagi masyarakat Apache yang menetap di Amerika Syarikat, mereka akan melakarkan simbol berbentuk tapak tangan pada wajah individu lelaki puak itu. Apakah makna ini?

Sekiranya seorang lelaki Apache mempunyai simbol ini diwajah, ini menandakan dia pernah melalui pertarungan satu lawan satu dengan musuh - dan menang pertarungan itu.

Unik hanya untuk masyarakat Muslim Pomak yang tinggal di Bulgaria, mereka masih lagi mengamalkan budaya yang digelarkan sebagai 'gelina' - di mana pengantin perempuan akan dilukiskan wajahnya dengan krim berwarna perak, sebelum hiasan seperti manik dan corak bunga ditambah ke wajah pengantin itu.

Tradisi ini terpaksa dihentikan selepas kerajaan Kesatuan Soviet mengharamkan amalannya, namun kini mula popular kembali dalam komuniti Muslim di sana. Kenapa wajah pengantin diwarnakan? Ini menandakan dia masih seorang perawan.

Bagi suku kaum Maori yang tinggal di New Zealand, selain daripada mencacah badan mereka dengan corak berbentuk tradisional - mereka juga akan mencacah wajah mereka dengan corak yang unik pada mereka.

Dinamakan sebagai Ta' Moko, tradisi ini dilakukan berdasarkan kepada satu hikayat kepercayaan masyarakat mereka, dengan permukaan kulit diparut untuk corak dibentuk sebelum 'diwarnakan', sama seperti proses memarut kayu.

Oleh kerana prosesnya jauh lebih menyakitkan berbanding tatu biasa, jangka masa yang diambil bagi menyiapkan ta moko amat panjang bagi lelaki khasnya yang selalunya mencacah keseluruhan wajah mereka. Makan masa bertahun pun ada. Bagi wanita, hanya bahagian dagu dan bibir akan diwarnakan.


10 Memorabilia Sukan Paling Mahal Pernah Dijual

Sesuatu memorabilia (barang kenangan) sukan itu melambangkan sejarah, kebanggaan, nilai sesuatu sukan dan pemainnya. Ini adalah sebab mengapa ia menjadi kegemaran para pengumpul.

Semakin lama, nilai sesuatu memorabilia itu boleh menjadi begitu tinggi sehingga mencecah jutaan ringgit terutamanya jika ia milik ahli sukan terkenal dunia. Berikut adalah 10 buah memorabilia sukan paling mahal pernah dijual.

Football Association Challenge Cup yang juga dikenali sebagai English FA Cup adalah pertandingan bola sepak tertua dunia. Pertandingan itu pertama kali diperkenalkan pada tahun 1871 dan pasukan Wanderers FC muncul juara.

Hanya empat trofi sahaja untuk pertandingan FA Cup yang pernah dihasilkan tetapi trofi pertamanya telah hilang dicuri. Salah satu trofi yang digunakan sejak tahun 1896 sehingga 1910 telah dijual kepada seorang pembeli rahsia pada tahun 2005 dengan harga hampir RM 4 juta.

1919 adalah tahun di mana legenda baseball (bola lisut) Babe Ruth berpindah dari pasukan Red Sox ke New York Yankees. Perpindahan itu merupakan perubahan ketara untuk legenda ini. Ruth bertukar posisi daripada pembaling kepada outfielder dan bermain dengan Yankees selama 15 musim.

Dalam musim pertamanya bersama Yankees, Ruth memecahkan rekod dengan pukulan home run terbanyak dalam sebulan dan memecahkan rekod itu pada bulan seterusnya. Kontrak asal kepunyaan pemilik Yankees, Jacob Ruppert, ini telah dijual lebih daripada RM 4 juta.

Pertarungan ini merupakan pertarungan tinju ikonik dalam sejarah. Floyd Patterson pernah mengecam Muslim berkulit hitam dan apabila kedua-dua peninju ini bertemu, mereka tidak mempunyai belas kasihan.

Pertarungan pertama kedua-dua peninju pada tahun 1965 itu berterusan sehingga 12 pusingan. Walaupun Patterson rebah pada pusingan keenam tetapi dia enggan mengalah dan meneruskan perlawanan. Perlawanan yang dimenangi Muhammad Ali ini juga adalah kemenangan untuk pergerakan hak asasi kulit hitam Amerika.

Tidak hairanlah mengapa sarung tangan tinju yang digunakan legenda ini begitu berharga dan dijual pada harga RM 4.5 juta.

Sheffield FC merupakan kelab bola sepak tertua di dunia. Satu-satunya salinan peraturan dan undang-undang kelab itu ditulis pada tahun 1858 dan sebahagian besarnya menjadi panduan utama kepada bola sepak di England.

Pada tahun 2011, Sheffield FC telah menjual buku peraturan itu dengan harga melebihi RM 5 juta bagi memajukan pasukan bola sepak mereka untuk bersaing di peringkat lebih tinggi.

Apabila pasukan New York Yankees berpindah ke stadium baru iaitu Stadium Yankee, Babe Ruth telah mencapai impian peribadinyanya apabila membuat pukulan Home Run pertama di situ.

Ironiknya, Babe Ruth melakukan pukulan itu menentang musuh ketat Yankees dan bekas pasukan lamanya, Boston Red Sox. Pemukul ikonik yang digunakan Babe Ruth dalam perlawanan itu telah dijual melebihi RM 5 juta.

Canada mendominasi sukan hoki ais sejak sukan itu diperkenalkan. Beberapa pemain legenda dari negara itu banyak menaikkan nama Canada sebagai kuasa besar sukan hoki ais. Salah seorangnya ialah Paul Henderson.

Jersi yang dipakainya ketika Canada menang menentang pasukan Kesatuan Soviet dalam pertandingan pertama Summit Series dijual dengan harga melebihi RM 5 juta. Henderson menjadi wira negara kerana berjaya menjadikan Canada juara ketika perlawanan hanya berbaki 34 saat sahaja.

Mark McGwire pernah mencipta rekod dengan 70 pukulan Home Run dalam satu musim ketika bermain untuk pasukan St. Louis Cardinals. Bola yang dibaling oleh Billy Wagner dari Houston Astros dan merupakan bola Home Run ke-70 McGwire itu dijual pada harga melebihi RM 12 juta.

Walau bagaimanapun, rekod McGwire telah dipecahkan pada tahun 2001 oleh Barry Bondsof yang bermain untuk San Francisco Giants dengan 73 Home Run dalam satu musim.

Ramai yang bersetuju bahawa Honus Wagner adalah salah seorang pemain baseball paling hebat sepanjang zaman tetapi tidak banyak gambar dan artifak pemain legenda itu yang masih wujud.

Salah satu yang masih wujud adalah kad pemain yang dihasilkan pada tahun 1909. Kad itu dikeluarkan untuk mempromosi rokok tetapi tidak banyak dihasilkan kerana dibantah Wagner. Legenda itu pernah memenangi anugerah Pemukul Terbaik sebanyak lapan kali sepanjang kariernya dan merupakan pemukul ketiga tertinggi dalam sejarah baseball.

Pencipta bola keranjang iaitu James Naismith pernah menulis 13 peraturan sukan itu pada tahun 1891. Sukan itu diciptanya untuk menghiburkan para atlet di Sekolah Latihan YMCA di Springfield, Massachusetts.

Murid-muridnya memerlukan permainan dalam bangunan bagi membantu mereka kekal cergas ketika musim sejuk tetapi tidak terlalu kasar untuk mengelakkan kecederaan serius. Tidak lama selepas itu, bola keranjang menjadi semakin popular dan dimainkan di peringkat kebangsaan dan antarabangsa.

Memorabilia sukan milik pemain bola lisut terhebat sepanjang masa ini bukanlah perkara biasa. Sebenarnya, banyak lagi memorabilia Babe Ruth yang dijual pada harga yang tinggi. Memorabilia termahalnya adalah jersi Yankees tahun 1920.

Jersi ini pada asalnya merupakan sebahagian pameran di Muzium Babe Ruth di Baltimore tetapi telah dijual di lelongan dan dibeli oleh seorang hartawan Joshua Leland Evans pada harga melebihi RM 18 juta.